**2017. évi Éves Elszámolás és Éves Jelentés**

a BKK Zrt.  
feladatellátásról és közszolgáltatásról szóló  
keretmegállapodás szerinti Közlekedésszervezői Feladatok, Stratégiai Közútkezelési Feladatok, Taxiállomás Használatának Ellenőrzésével Kapcsolatos és Taxi Szolgáltatás és Szolgáltatást Közvetítő Szolgálat Ellenőrzési Feladatok és az Önkormányzat Részére Ellátott Projektmenedzsment Közszolgáltatás teljesítéséről

Budapest, 2018. március

Tartalom

[**BEVEZETŐ 3**](#_Toc509233241)

[Vezetői összefoglaló 5](#_Toc509233242)

[A BKK ZRT. 2017. ÉVI ÉVES ELSZÁMOLÁSA 7](#_Toc509233243)

[I. Közlekedésszervezői kompenzáció elszámolása 10](#_Toc509233244)

[I.1. A BKK 2017 közlekedésszervezői tevékenysége 11](#_Toc509233246)

[I.1.1. Szolgáltatói teljesítmények 11](#_Toc509233247)

[I.1.2. Nosztalgiaközlekedés 12](#_Toc509233248)

[I.1.3. Utasszámok 13](#_Toc509233249)

[I.1.4. Operátori szolgáltatási díjak / Kompenzáció értéke 13](#_Toc509233250)

[I.1.5. Jelentősebb közlekedésszervezői intézkedések 13](#_Toc509233251)

[I.1.6. Agglomerációs közlekedés 16](#_Toc509233252)

[I.1.7. BKK Zrt. tulajdonú járművek karbantartási költsége 17](#_Toc509233253)

[I.1.8. Piaci alapú szolgáltatások 17](#_Toc509233254)

[I.2. A közszolgáltatásban résztvevő járműállomány megújítása 18](#_Toc509233255)

[I.2.1. A BKV Zrt. eszközbeszerzései, felújításai 18](#_Toc509233256)

[I.2.2. A BKK által lebonyolított járműbeszerzések 19](#_Toc509233257)

[I.2.3. Személyszállítási szolgáltatás beszerzést, operátori szerződést érintő lépések 20](#_Toc509233258)

[I.2.4. BKK Zrt. – BKV Zrt. 2017. évi éves elszámolás 20](#_Toc509233259)

[II. Agglomerációs szolgáltatók Költségtérítési hozzájárulására vonatkozó adatszolgáltatás 34](#_Toc509233272)

[III. Stratégiai közútkezelési feladatok 35](#_Toc509233657)

[IV. Taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok 36](#_Toc509233658)

[V. Projektmenedzsment Közszolgáltatás 37](#_Toc509233659)

## BEVEZETŐ

A Főváros és a BKK között érvényben lévő Feladatellátásról és közszolgáltatásról szóló keretmegállapodás (a továbbiakan: keretmegállapodás) 32. és 33. pontjában foglalt Éves elszámolásra vonatkozó előírások figyelembevételével a BKK Zrt. elkészítette a 2017. évre vonatkozó éves elszámolását.

**A 2017. évben több jelentős változás befolyásolta a BKK működését és gazdálkodását, ami kihatással volt a 2017. évi elszámolás tartalmára.**

A Fővárosi Önkormányzat 2016. október 26-ai ülésén 1398-1401/2016. (IX.26). Főv. Kgy. határozataival döntött a budapesti közlekedési intézményrendszer továbbfejlesztési koncepciójáról, illetve annak keretében a következő szerkezeti változások végrehajtásáról:

* A BKK a jövőben elsődlegesen a stratégiai feladatokra, a közlekedésfejlesztésre, a közlekedés szervezésére és összehangolására, továbbá a kereskedelmi folyamatokkal kapcsolatos megrendelői jogainak gyakorlására, irányítására és szakmai felügyeletére koncentrál.
* Az átalakítás során létrejött egy, a BKK 100%-os tulajdonában álló leánytársaság, amely az ügyfélkapcsolati, bevétel-ellenőrzési és egyéb operatív feladatokat látja el. A Fővárosi Közgyűlés 2017. január 25-i ülésén 18/2017.(01.25.) érdemi határozatával – figyelemmel Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (Vagyonrendelet) 56. §-ára, valamint a BKK Zrt. Budapesti Közlekedési Központ Zártkörűen Működő Részvénytársaság (továbbiakban: BKK Zrt.) legfőbb szervének hatáskörében, a BKK Zrt. alapszabályának IX. fejezet 9.3.18. pontjában biztosított hatáskörében eljárva - döntött a Budapesti Közlekedési Ügyfélkapcsolatok Zártkörűen Működő Részvénytársaság (továbbiakban BKÜ Zrt. vagy Társaság) megalapításáról, amelynek egyedüli tulajdonosa a BKK Zrt. A struktúraváltás nem érintette a BKK Zrt. alaptevékenységeként meghatározott közlekedésszervezői és személyszállítási szolgáltatások megrendelésével kapcsolatos feladatait, ideértve az ehhez kapcsolódó fejlesztési és felújítási feladatokat is, hanem azok hatékonyabb ellátását szolgálja. A BKÜ Zrt. 2017. március 2-án került bejegyzésre 15 millió forintos jegyzett tőkével, tevékenységét 2017. május 1-vel kezdte meg.

A BKK 100%-os tulajdonába került a Budapesti Önkormányzati Követeléskezelő Kft. (BÖK Kft.), amely a közösségi közlekedés során keletkező pótdíjkövetelések beszedésével foglalkozik. 2017.04.01-től kezdődően a BÖK Kft a BKK Zrt teljes pótdíjkezelési csoportját 34 fővel, és ugyanezen időponttól a BKK Zrt és a BÖK Kft között létrejött megbízási szerződés alapján a BÖK Kft végzi a teljes tömegközlekedési pótdíj állomány ügykezelését, illetve közreműködik a jogi eljárások lefolytatásában.

A Keretmegállapodás 29.1. pontja alapján, a Fővárosi Közgyűlés a 444/2017.(04.05.) sz. határozatával elfogadta a BKK Zrt. 2017. évi Éves Szerződését, melyet egy alkalommal a BKK üzleti tervének elfogadásával egy időben 847/2017.(06.14.) számú határozatával módosított. Ez a szerződés határozza meg **a stratégiai közútkezelési és taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és az Önkormányzat részére ellátott projektmenedzsment közszolgáltatás** kereteit.

A **Közlekedésszervezői feladatok vonatkozásában** a Fővárosi Közgyűlés 443/2017.(04.05.) számú határozatával elfogadta a BKK Zrt. 2017. évre vonatkozó Közlekedésszervezői Éves mellékletét, melyet egy alkalommal a BKK 2017. évi üzleti tervének elfogadásával egyidőben 846/2017.(06.14.) számú határozatával módosított.

**Jelen 2017. évi éves jelentés tartalmazza:**

* A BKK 2017. évi közlekedésszervezői elszámolását, mely magában foglalja a BKK és BKV közötti 2017-es menetrendi évre vonatkozó elszámolását**,**
* Stratégiai közútkezelési,
* Taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok, és az
* Önkormányzat részére ellátott projektmenedzsment közszolgáltatás

vonatkozásában 2017. év I-IV. negyedévében felmerült költségekkel és ráfordításokkal történő elszámolását.

Vezetői összefoglaló

**A 2017. évi elszámolás eredményének bemutatása:**

2017. április 5-ei ülésén a Fővárosi Közgyűlés a 445/2017 (04.05) számú határozatával elfogadta a BKK Zrt. 2017. évi üzleti tervét, a 443/2017.(04.05.) számú határozatával   
a feladat-ellátásról és közszolgáltatásról szóló keretmegállapodáshoz kapcsolódó   
2017. évi Közlekedésszervezői Éves Mellékletét, a 444/2017.(04.05.) számú határozatával pedig a feladat-ellátásról és közszolgáltatásról szóló keretmegállapodáshoz kapcsolódó   
2017. évi Éves Szerződését.

2017. június 14-én a Fővárosi Közgyűlés a 844/2017. (06.14.) számú határozatával elfogadta a BKK Zrt. 2017. évi módosított üzleti tervét, 846/2017.(06.14.) számú határozatával a   
2017. évi Közlekedésszervezői Éves Melléklet 1. sz. módosítását, a 847/2017.(06.14.) számú határozatával pedig a 2017. évi Éves Szerződés 1. sz. módosítását. Az Éves Szerződés meghatározza

* a stratégiai közútkezelési és
* taxiállomás használatának ellenőrzésével kapcsolatos és a taxi szolgáltatás és szolgáltatást közvetítő szolgálat ellenőrzési feladatok és
* az Önkormányzat részére ellátott projektmenedzsment közszolgáltatás 2017. évi fedezetét.

A Közlekedésszervezői Éves Melléklet a BKK Zrt. közlekedésszervezői feladataihoz kapcsolódó, 2017. évi forrásigényét 73.766 millió Ft összegben rögzíti, továbbá a Fővárosi Közgyűlés 813/2017.(06.14.) számú határozata a BKK számára az EBRD kölcsönszerződés alapján fennálló 2017. évi tőketörlesztés pénzügyi fedezetét 810 millió Ft összegben biztosítja.

A 2017. I-XII. hónapra vonatkozó elszámolás alapján a BKK Zrt.

* közlekedésszervezői feladat-ellátása nettó 10.806.373 ezer Ft mértékben volt alulkompenzált;
* stratégiai közútkezelői feladatellátása bruttó 102.354 ezer Ft mértékben volt túlkompenzált,
* taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok teljesítése bruttó 13.156 ezer Ft mértékben túlkompenzált,
* projektmenedzsment közszolgáltatásának bruttó 12.621 ezer Ft mértékben volt alulkompenzált.

A BKK ZRT. 2017. ÉVI ÉVES ELSZÁMOLÁSA

A Fővárosi Közgyűlés a 844/2017. (06.14.) számú határozatával elfogadta a BKK Zrt. 2017. évi módosított üzleti tervét, 846/2017.(06.14.) számú határozatával a 2017. évi Közlekedésszervezői Éves Melléklet 1. sz. módosítását, a 847/2017.(06.14.) számú határozatával pedig a 2017. évi Éves Szerződés 1. sz. módosítását.

A Fővárosi Önkormányzat 2017-ben a közlekedésszervezői kompenzáció összegét a Közlekedésszervezői Éves Melléklet alapján nettó módon, a stratégiai közútkezelési forrást, a taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és a projektmenedzsment kompenzációt az Éves Szerződés alapján bruttó módon bocsájtja a BKK rendelkezésére.

A Keretmegállapodás 29.2 pontjára tekintettel, 2017 I. negyedévében a közlekedésszervezési, a stratégiai közútkezelési feladatellátás, továbbá a taxiállomás használat, a taxi szolgáltatás és taxi szolgáltatást közvetítő szolgálat ellenőrzésére irányuló feladatok, valamint a biztosított projektmenedzsment tevékenységeket érintően azok forrása az átmeneti finanszírozás szabályai szerint került biztosításra, vagyis az I. negyedév során havonta, a 2017. évi Közlekedésszervezői Éves Mellékletben és 2017. évi Éves Szerződésben szereplő forrásigény, illetve kompenzáció havi arányos (1/12) része került a BKK Zrt.-nek átutalásra. Az átmeneti finanszírozás különbözetének rendezésére az I. negyedéves elszámolás pénzügyi teljesítésekor került sor.

A 2017. évi Közlekedésszervezői Éves Melléklet és Éves Szerződés elfogadását követően 2017. II-IV. negyedévében már a 2017. évi módosított forrásigények időarányos része került utalásra.

**Az elszámolás módszertana**

Az elszámolás összeállítására a számviteli nyilvántartásokból kiindulva, a Keretmegállapodásban rögzített elszámolási szabályok figyelembevételével, a közszolgáltatási, valamint közlekedésszervezői kompenzáció terhére elszámolható költségek és ráfordítások, az ésszerű nyereség, továbbá az adott feladathoz kapcsolódó bevételek alapján került sor.

A költségek tevékenységenkénti kimutatására olyan elszámolási objektumstruktúra került kialakításra, amely biztosítja az egyes tevékenységek és projektek elkülönült, transzparens elszámolhatóságát. Az elszámolás objektumai egyrészt a szervezeti hierarchia mentén kialakított költséghelyek, másrészt a projektek elszámolását biztosító munkaszámok (projektkód rendszer).

A tevékenységekre közvetlenül elszámolható költségek az egyes költséghelyeken, költségnemi részletezésben kerülnek kimutatásra. A költséghelyek meghatározott csoportosítása biztosítja a Keretmegállapodás szerinti tevékenységek közvetlen költségeinek, valamint az irányítás közvetett költségeinek meghatározását.

A projektekre elszámolható költségek osztott munkaidő elszámolás alapján kerülnek felosztásra, az egyes költséghelyeken elszámolt költségek alapján.

A fentiek értelmében a kalkuláció egységei, a Keretmegállapodás szerinti tevékenységek és a feladatellátás és a projektmenedzsment keretében kezelt projektek. Az egyes kalkulációs egységeken kimutatott közvetlen költségek képezik az alapját az általános (közvetett) költségek felosztásának.

Az elszámolás során az I-IV. negyedév vonatkozásában – az érvényben lévő Keretmegállapodás rendelkezései szerint – a közlekedésszervezői feladatellátás nettó módon, a Stratégiai Közútkezelés, a Taxiállomás Üzemeltetési és Taxiszolgáltatás Ellenőrzési feladatok, valamint a Projektmenedzsment Közszolgáltatások bruttó módon kerülnek elszámolásra. A Keretmegállapodás alapján a projektmenedzsment közszolgáltatás esetén számolhatunk az ésszerű nyereség finanszírozásával is.

A kalkulációnál figyelembe vételre kerültek az egyes tevékenységek ellátása során felmerült, a BKK saját nevében beszedett bevételei. Ezek a közlekedésszervezői tevékenység ellátása során képződött bevételek, melyek menetdíjbevételből, szociálpolitikai menetdíj-támogatásból és egyéb bevételekből (például piaci megrendelések bevételei stb.) tevődnek össze.

A költségek és ráfordítások, valamint a bevételek különbözeteként került meghatározásra a stratégiai közútkezelési feladatok, illetve az egyes közszolgáltatási tevékenységek tényleges forrásfelhasználása, illetve kompenzáció szükséglete. A kalkuláció során a közlekedésszervezői tevékenység költségei – amelyek már tartalmazzák a belső szolgáltató és a versenyeztetett autóbusz szolgáltatók részére teljesített kompenzáció összegét, továbbá a 2017. év májusában alapított új leányvállalattal összefüggésben felmerült tételeket – és bevételei különbözeteként határoztuk meg a közlekedésszervezői tevékenységek tényleges forrásfelhasználását, illetve a kompenzáció szükségletét. A közlekedésszervezői feladatok tény teljesítményének, bevételeinek és költségeinek bemutatása a Keretmegállapodás rendelkezése alapján ágazati bontásban történik.

Az időszaki elszámolás során azzal a feltételezéssel éltünk, hogy a BKV Zrt. által kiszámlázott kompenzációs díj összege megegyezik az elszámolási időszak indokolt költségeinek összegével. A közlekedésszervezői feladatokhoz kapcsolódóan sor kerül a MOL Bubihoz kapcsolódó bevételek és költségek elszámolására is.

Jelen elszámolás tény adatai az érvényben lévő 2017. évi Éves Melléklet és Éves Szerződés 1. számú módosításához, valamint 2017. évi elfogadott üzleti tervhez viszonyítva kerülnek értékelésre.

Az érvényben lévő módosított szerződések alapján a Fővárosi Önkormányzat – az agglomerációs szolgáltatók költségtérítési hozzájárulása nélkül – az alábbiak szerint biztosította a BKK részére a kompenzációkat 2017-ben:

*adatok ezer Ft-ban*

|  |  |
| --- | --- |
|  | **2017. évi forrásigény** |
| Közlekedésszervezés (nettó forrásigény) | 73 765 966 |
| Közútkezelési feladatok (bruttó forrásigény) | 515 758 |
| Taxiállomás-üzemeltetési és taxiellenőrzési feladatok (bruttó forrásigény) | 205 170 |
| Projektmenedzsment feladatok (bruttó forrásigény) | 7 363 |
| **Összesen** | **74 494 257** |

A Keretmegállapodás 29.2 pontjára tekintettel, 2017 I. negyedévében a közlekedésszervezési, a stratégiai közútkezelési feladatellátás, továbbá a taxiállomás használat, a taxi szolgáltatás és taxi szolgáltatást közvetítő szolgálat ellenőrzésére irányuló feladatok, valamint a biztosított projektmenedzsment tevékenységeket érintően azok forrása az átmeneti finanszírozás szabályai szerint került biztosításra, vagyis az I. negyedév során havonta, a 2016. évi Közlekedésszervezői Éves Mellékletben és 2016. évi Éves Szerződésben szereplő forrásigény, illetve kompenzáció havi arányos (1/12) része került a BKK Zrt.-nek átutalásra. Az átmeneti finanszírozás különbözetének rendezésére az I. negyedéves elszámolás pénzügyi teljesítésekor került sor.

A 2017. évi Közlekedésszervezői Éves Melléklet és Éves Szerződés elfogadását követően 2017. II-IV. negyedévében már a 2017. évi módosított forrásigények időarányos része került utalásra.

### **Közlekedésszervezői kompenzáció elszámolása**

**BKK Zrt. 2017. évre vonatkozó Közlekedésszervezői Éves Elszámolása**

Budapest Főváros Önkormányzata a Budapest közlekedésszervezési feladatainak ellátásáról szóló 20/2012. (III.14.) Főv. Kgy. rendeletével (a továbbiakban: Kijelölő Rendelet)   
a BKK Zrt.-t jelölte ki közlekedésszervezőnek.

A Fővárosi Közgyűlés a 445/2017 (04.05) számú határozatával elfogadta a BKK Zrt. 2017. évi üzleti tervét, a 443/2017.(04.05.) számú határozatával a feladat-ellátásról és közszolgáltatásról szóló keretmegállapodáshoz kapcsolódó 2017. évi Közlekedésszervezői Éves Mellékletét, valamint a 844/2017. (06.14.) számú határozatával elfogadta a BKK Zrt. 2017. évi módosított üzleti tervét, 846/2017.(06.14.) számú határozatával a 2017. évi Közlekedésszervezői Éves Melléklet 1. sz. módosítását.

A módosított Közlekedésszervezői Éves Melléklet 2. számú melléklete, a BKK Zrt. közlekedésszervezői feladataihoz kapcsolódó, 2017. évre vonatkozó forrásigényét, 73.765 millió Ft összegben rögzíti.

A Keretmegállapodás 33. pontja szerint a BKK a Keretmegállapodásban meghatározott feladatok és közszolgáltatások ellátásáról évente köteles beszámolni az Önkormányzat felé, minden év március 31-ig. Az Éves Elszámolás Fővárosi Közgyűlés általi elfogadását követően a Felek az Önkormányzat Részére Ellátott Projektmenedzsment Közszolgáltatási, a Taxiállomás Használatának Ellenőrzésével Kapcsolatos és Taxi Szolgáltatás és Szolgáltatást Közvetítő Szolgálat Ellenőrzési Feladatok, továbbá a Stratégiai Közútkezelői Feladatok és a Közlekedésszervezői Feladatok vonatkozásában elszámolnak egymással.

Az elszámolás akkor tekinthető elfogadottnak, hogy ha az Önkormányzat döntésre jogosult szerve az Éves Elszámolásról dönt. A fentiek alapján a felek egymással szemben a közgyűlési döntést követően 15 napon belül elszámolnak.

A BKK Zrt. a 2017. évre vonatkozó közlekedésszervezői tevékenységével kapcsolatban felmerült könyvvizsgáló által ellenőrzött tényköltségeiről és bevételeiről, ennek keretében a Fővárosi Önkormányzat által biztosított közlekedésszervezői forrás felhasználásáról ad számot, a megrendelt és teljesített teljesítmények, a teljesítményekre kiható, valamint az utaskiszolgálás színvonalát javító menetrendi változások, valamint az utasszámainak bemutatása mellett.

A Kijelölő Rendelet 14.§ (5) bekezdése, valamint a Keretmegállapodás 10.3. pontja szerint amennyiben a BKK belső szolgáltatót bíz meg a személyszállítási közszolgáltatások ellátására, a BKK az 1370/2007/EK rendelet 5. cikk (2) bekezdés szerinti ellenőrzési és irányítási jogköröket önálló döntési joggal gyakorolja a belső szolgáltató fölött. A BKK Zrt. jogosult és köteles a belső szolgáltató által érvényesíteni kívánt költségek indokoltságát, megalapozottságát megvizsgálni, szükség esetén megkérdőjelezni, külső szakértő vagy könyvvizsgáló bevonásával vizsgálatot folytatni.

A BKK Zrt. a fentiekben foglalt felülvizsgálati kötelezettségének eleget tett, a belső szolgáltató által a 2017. évre jelzett alulkompenzáció mértékének felülvizsgálati folyamata, az indokolt költség és jogos Kompenzációs igény megállapítása az Elszámolásban kerül bemutatásra.

A BKV Zrt. 2017. évre vonatkozó BKK Zrt. részére benyújtott közszolgáltatási beszámolója jelen elszámolás mellékletét képezi.

# I.1. A BKK 2017 közlekedésszervezői tevékenysége

A BKK a főváros által megbízott Közlekedésszervezőként végezte a tarifarendszer aktualizálását, a jegy- és bérletértékesítést, a hálózat- és szolgáltatástervezést, az utastájékoztatást és a forgalomfelügyeleti tevékenységeket, míg a tényleges személyszállítási szolgáltatásokat közbeszerzési eljárásokon nyertes operátor (A7, A8, B3, B4 és B5 kódú, közbeszerzési eljárások keretében elnyert szolgáltatási szerződések) valamint a közvetlen odaítélés útján megbízott belső szolgáltató szolgáltatási díj, illetve Kompenzáció ellenében végezte a BKK megrendelésére. Az értékesítés és értékesítés támogatási, ügyfélszolgálati, jegy-és bérletellenőrzési és utastájékoztatási feladatokat pedig közreműködőként a BKÜ látta el Közszolgáltatási Keretmegállapodás alapján.

Az elszámolás az operátorokkal a közbeszerzési eljárások során kialakult, majd a szerződések szerint indexált fajlagos szolgáltatási díjak és a tényteljesítmények alapján, míg a BKV Zrt. esetében indokolt költség alapon történt. A szolgáltatók értékelésére és ösztönzésére egy standardizált és utasközpontú minőségi elvárás rendszer működik, amihez kötbér tételek, valamint a BKV Zrt. esetében ezen felül Bonus – Malus értékelés (statisztikai mérésen alapuló minőségi szintmérési, SLA rendszer) kapcsolódik.

# I.1.1. Szolgáltatói teljesítmények

2017. során a tervezett és megrendelt menetrendi teljesítményeket ágazati bontásban az alábbi táblázat tartalmazza:

|  |  |  |  |  |  |  |
| --- | --- | --- | --- | --- | --- | --- |
| **Ágazat** | **Éves Melléklet szerinti terv** | **Menetrendi Terv** | **Tény** | **Tény / Éves Melléklet szerinti terv** | **Menetrendi terv / Éves Melléklet szerinti terv** | **Tény / Menetrendi Terv** |
| millió vonali fhkm | millió vonali fhkm | millió vonali fhkm |  |  |  |
| Metró | 4 486 | 4 894 | 4 885 | 108,9% | 109,1% | 99,8% |
| Villamos | 4 067 | 4 316 | 4 236 | 104,2% | 106,1% | 98,2% |
| Trolibusz | 496 | 484 | 472 | 95,1% | 97,6% | 97,5% |
| Autóbusz | 6 824 | 6 453 | 6 459 | 94,7% | 94,5% | 100,1% |
| **Összesen** | **15 873** | **16 147** | **16 052** | **101,1%** | **101,7%** | **99,4%** |
|  | üzemóra | üzemóra | üzemóra |  |  |  |
| **Hajó+komp** | **24 928,0** | **24 890,1** | **23 487,4** | **94,2%** | **99,8%** | **94,4%** |

A BKK 2017 éves közszolgáltatási teljesítményei

A Társaság összágazati teljesítménye mindössze 1,1%-kal haladta meg az Üzleti Tervben rögzített szolgáltatási teljesítményszintet, és benne van az Éves Mellékletben meghatározott teljesítményszint +/-5%-os tartományában**.** Az ágazatokon belüli eltérések alapvetően az alábbiak következtében jelentkeztek:

* az Üzleti Terv azzal a feltételezéssel készült, hogy 2017 júniusában indul az M3 metró felújítási projekt, ami ténylegesen 2017. november elején kezdődhetett el. Az előirányzottól eltérő indulás a metró ágazatnál jelentős teljesítmény növekedést, míg az autóbusz ágazatnál jelentős, a villamos ágazat esetében pedig kisebb mértékű teljesítménycsökkenést eredményezett az üzleti tervhez képest;
* a BKV Zrt. villamos ágazata számos nagyobb volumenű infrastruktúra felújítást (és ezzel együtt vágányzárat) tervezett, amik a tervtől kisebb volumenben valósultak meg;
* beindításra került a 100E reptéri járat, amelynek teljesítménye nem szerepelt még az Üzleti Tervben;
* a trolibusz ágazat esetében a tervtől való elmaradás az önjáró trolibuszok forgalomba állítása miatt utasforgalmilag nem indokolt csonkamenetek törlésére, az év végére kicsúcsosodó személyzethiányból eredő kimaradásokra, operatív autóbusszal végzett terelésekre, valamint a hálózat jellegzetességeiből adódó viszonylag magas forgalmi zavarérzékenységre és az ágazatok között legmagasabb arányú (1,1%-os) műszaki okú mentkimaradásokra vezethető vissza;
* a metró teljesítményre csökkentően hatott a 2016. év végi ráfutásos baleset miatt egész évben alkalmazott M2 havaria menetrend hatása;
* a hajó ágazat esetében a tervtől való elmaradás a Kopaszi-gát, illetve MüPa megállók megnyitása kapcsán bevezetett új menetrend, valamint a nyári rendezvények miatti hajózási zárak következménye.

# I.1.2. Nosztalgiaközlekedés

A Feladat-ellátásról és közszolgáltatásról szóló keretmegállapodás kulturális és turisztikai feladatként a Fővárosi Önkormányzat átruházta a BKK Zrt.-re a nosztalgia járatok működtetését és szervezését is. A nosztalgiaszolgáltatást a BKK Zrt. a belső szolgáltatóként közreműködő BKV Zrt.-től rendeli meg.

A tárgyidőszakban az alábbiak szerint alakultak a nosztalgia járművekkel és díjszabással nyújtott szolgáltatások teljesítményei.

|  |  |  |  |
| --- | --- | --- | --- |
| **Ágazat** | **Éves Melléklet szerinti terv** | **Tény** | **Tény / Éves Melléklet szerinti terv** |
| üzemóra | üzemóra |  |
| Metró | 0,0 | 0,0 | - |
| Villamos | 430,0 | 394,7 | 91,8% |
| Trolibusz | 111,8 | 106,6 | 95,4% |
| Autóbusz | 100,4 | 71,0 | 70,7% |
| Hajó | 110,0 | 84,0 | 76,4% |
| **Összesen** | **752,1** | **656,3** | **87,3%** |

Nosztalgia teljesítmények alakulása 2017.

A nosztalgia teljesítmény a tervezettől való eltérésének oka annak rendezvényekhez, időjáráshoz való szoros kötődése.

# I.1.3. Utasszámok

|  |  |
| --- | --- |
| **Ágazat** | **millió utas** |
| Metró | 410 |
| Villamos | 411 |
| Autóbusz | 550 |
| Trolibusz | 85 |
| **Összesen** | **1 456** |

**Utasszámok alakulása 2017.**

# I.1.4. Operátori szolgáltatási díjak / Kompenzáció értéke

2017-ben a megrendelt Közszolgáltatások ellátásával kapcsolatban az alábbi szolgáltatási díjak merültek fel.

|  |  |  |  |
| --- | --- | --- | --- |
|  | **ÜT** | **Tény** | **Tény / ÜT** |
| ezer Ft | ezer Ft | % |
| BKV Kompenzáció[[1]](#footnote-2) | 107 225 820 | 115 223 069 | 107,46% |
| [Operátori szolgáltatási díj](file:///C:\Users\amolnar1\AppData\Local\Microsoft\Windows\Temporary%20Internet%20Files\Content.MSO\5EC1ABC6.xlsm#Munka1!#HIV!) | 22 012 546 | 21 605 295 | 98,15% |
| **Összesen** | **129 238 366** | **136 828 364** | **105,87%** |

A operátori díjak terv szerint alakultak, a bázis időszakhoz képest az 1 fhkm-re jutó átlagos díj mindössze 0,76%-al nőt a szerződés szerinti infláció követés hatására.

A belső szolgáltató BKV Zrt. a megrendelt közszolgáltatást 8.940 millió Ft negatív eredmény mellett látta el, ami 3.595 millió Ft-tal kedvezőbb volt a tervezettnél. Az éves elszámolás során 8.069 millió Ft alulfinanszírozottság és 500 millió Ft ésszerű nyereség került megállapításra, tekintettel arra, hogy a tervezett és kifizetett kompenzáció mindössze 1,66 Mrd Ft beruházási forrást tartalmazott. A BKV Zrt. ágazati 1 fhkm-re jutó fajlagos költségei jelentős mértékben növekedtek a 2016-os évhez képest.

# I.1.5. Jelentősebb közlekedésszervezői intézkedések

**Hálózat, valamint menetrend módosítások:**

**Az M3-as metróvonal északi szakaszának felújítása**

2017. november 4-én elkezdődött az M3-as metróvonal felújítása, amely több ütemben, tervezetten mintegy három évig tart.

A Budapesti Közlekedési Központ 2017. szeptember 4-17. között társadalmi egyeztetésre bocsátotta az M3-as metróvonal felújításának első üteme idejére kidolgozott forgalmi rendet bemutató mobilitási tervét, ami a várható utazási szokás változások modellezése alapján került kidolgozásra.

A metrópótlás az északi szakaszon 2017. november 4-től várhatóan egy évig tart, ekkor a szerelvények csak Kőbánya-Kispest és a Lehel tér között közlekednek. Az Újpest-Központ és a Lehel tér közötti szakasz lezárása idején az M3-as metró munkanapokon a reggeli üzemkezdettől estig rövidített útvonalon, Kőbánya-Kispest és a Lehel tér között közlekedik. Esténként, valamint szombaton és vasárnap a metró helyett a teljes vonalon pótlóbusz jár.

Egyes pótlóbuszokkal – az Újpesti lakótelep jobb kiszolgálása érdekében – nem Újpest-Központig, hanem egészen az Árpád Üzletházig lehet utazni. A pótlóbuszok gyorsabb haladását, előnyben részesítését a teljes vonalon forgalomtechnikai módosítások – például buszsáv – segítik, továbbá a végállomásokra és fontosabb csomópontokba az esetlegesen kialakuló forgalmi zavarok gyors kezelése érdekében tartalékbuszok vannak beosztva.  
 A pótlóbuszok a rendelkezésére álló közúti kapacitás maximális kihasználásával a csúcsidőben rendkívül gyakran, átlagosan 45 másodpercenként indulnak.

A belváros gyorsabb elérése érdekében a BKK – a forgalomtechnikai fejlesztések mellett – járatsűrítésekkel is vonzóbbá tett alternatív eljutási lehetőségeket:

* Megerősítésre kerültek az észak-pesti térségben a metró lezárt szakaszát elkerülő kötöttpályás közlekedési lehetőségek. A 12-es villamos hétköznap 12M jelzéssel a Lehel térig meghosszabbítva, háromkocsis szerelvényekkel közlekedik. A 14-es villamos 14M jelzéssel a szokásosnál sűrűbben és hétvégén is nagyobb befogadóképességű szerelvényekkel jár. A villamosok menetideje pedig – lámpaprogramja áthangolásának köszönhetően – két perccel csökkent a Lehel tér és Újpest-Központ közötti szakaszon. Mindennek köszönhetően Észak-Pest felől a   
  12-14-es villamosvonalon csúcsidőben 3-4 perces közös járatsűrűséget kínálva jelentősen javult a belvárosba vezető utazás ideje.
* Szintén az újpesti és angyalföldi térség belvárosi utazási kapcsolatát javítja a Keleti pályaudvarig közlekedő, ezáltal az M1-es, M2-es és az M4-es metróra is közvetlen átszállási lehetőséget nyújtó 20E és a 30-as járatcsalád gyakoribb, 5 helyett 3-4 percenkénti indulása.
* Az Óbuda felől a belvárosba utazók számára kieső Árpád hídi metrókapcsolatot a   
  34-es és a 106-os busz pótolja: mindkét buszjárat útvonala a Lehel térig került meghosszabbításra. A III. kerület Vörösvári úti, Bécsi úti környékéről a 19-es és a 41-es villamosjárattal a budai fonódó villamoshálózaton, a kerület északi feléből, illetve a Szentlélek tér vonzáskörzetéből a H5-ös HÉV-vel, az M2-es metróra átszállva is megközelíthető a belváros.
* Rákospalota és Újpalota felől sűrűbb követéssel közlekedik az 5-ös, illetve a 7E busz.

A metró nyomvonala felett közlekedő metrópótló autóbuszokkal, a metrópótló villamosokkal, valamint a metrót elkerülő, alternatív irányokban (pl. 20E, 30-as járatcsalád) is többletkapacitást adó járatokkal a BKK maradéktalanul kielégíti a felmerülő közlekedési igényeket.

**Új, közvetlen repülőtéri járat**

A Fővárosi Önkormányzat döntése alapján a BKK a Liszt Ferenc nemzetközi repülőtér közvetlen elérése érdekében 2017. július 8-án elindította új, 100E jelzésű járatát, így a légikikötő könnyen, gyorsan és átszállás nélkül is elérhető a belvárosból.

* Az új járat többletszolgáltatásként biztosítja a belvárost elérő közvetlen kapcsolatot, miközben az alapszolgáltatást nyújtó 200E és a 900-as járat kínálata változatlanul megmaradt.
* A járat a Deák Ferenc téren az M1-es, M2-es és M3-as, a Kálvin téren pedig az   
  M4-es metróra biztosít átszállási lehetőséget, így Budapest távolabbi pontjai felől is alternatív eljutást kínál. A járat minden nap 4:00 és 0:30 között, ütemes menetrend szerint 30 percenként indul (irányonként naponta 40 indulással). Az autóbuszok a Deák Ferenc tér és a repülőtér közötti utat a forgalomtól függően 30-60 perc alatt teszik meg.
* A 100E vonalon kizárólag egyedi megjelenésű, alacsonypadlós, légkondicionált Mercedes Conecto G típusú autóbuszok közlekednek.
* A magasabb szolgáltatási színvonalú járat külön meghatározott díjszabás mellett (900 Ft-os reptéri vonaljegy) vehető igénybe, az utazási jogosultság ellenőrzése elsőajtós felszállási rend keretében történik. A repülőtéri vonaljegy előre megváltható az ügyfélközpontokban, a BKK-automatákból, illetve a pénztárakban, továbbá a BKK személyzetet is biztosít a jegyek értékesítésére, ellenőrzésére és az utasok tájékoztatására a járat megállóhelyein az utasforgalom szempontjából legforgalmasabb időszakokban.

A járat rövid időn belül igen népszerűvé vált, amit a pozitív visszajelzéseken túl az egyre növekvő utasforgalom is alátámaszt. A 100E járatot indulásonként átlagosan 30-40 utas, míg egy nap folyamán átlagosan 2800-3000 utas használja. Az utazási komfortot növelve a legforgalmasabb menetrendi időpontokban szükség esetén rásegítő autóbuszok is forgalomba állnak. Az utasforgalmi igényeket felismerve, a 100E járat felszállóhelyéhez a meglévő két jegykiadó automata mellé még további kettő készülék került telepítésre a repülőtéren.

**A 72-es trolibusz nyári hétvégi meghosszabbítása**

2017 júliusának hétvégéin Zugló vasútállomástól az Orczy térig közlekedett a 72-es trolibusz, részben a felsővezetéktől függetlenül, az Arany János utcától a 9-es busz útvonalán. Mindezzel a BKK nemcsak új, környezetbarát észak-déli és belvárosi közösségi közlekedési kapcsolatot alakított ki – bővítve a Városliget és Terézváros felől a közvetlen eljutási lehetőségeket a belváros több forgalmas csomópontja felé –, de az Arany János utcai trolibusz-végállomás terhelését is mérsékelte. A viszonylat a júliusi hétvégék sikere nyomán augusztus 19-től hétvégente és ünnepnapon ismét ideiglenesen meghosszabbított útvonalon vitte az utasokat.

**Elsőajtós technológia kiterjesztése**

2017-ben a 100E repülőtéri járattal bővült az elsőajtós felszállási renddel közlekedő járatok köre. A jegyértékesítési és forgalmi tapasztalatok alapján továbbra is vizsgáljuk az elsőajtós felszállási rend pontosításának és további kiterjesztésének lehetséges irányait.

**Járművezetői jegyértékesítés kiterjesztése**

2017-ben nem történt módosítás a járművezetői jegyértékesítés rendszerében.

**Alacsonypadlós szolgáltatás kiterjesztése**

A versenyeztetett operátori szóló autóbuszos szolgáltatásra vonatkozó B3 szerződés opciós járműveinek, valamint a BKV Zrt. csuklós autóbuszok rendelkezésre tartási szerződésének, a MB Conecto szállítási szerződés opciós mennyiségének fokozatos beállásával és egyéb, kisebb volumenű jármű beszerzéseinek következtében városszerte javult az akadálymentes közlekedés. Így már nemcsak hétvégéken és éjszakánként, hanem a rendkívüli forgalmi helyzetektől eltekintve tanítási szünetben hétköznap is csak akadálymentes autóbuszok közlekedtek a fővárosban, amelyek több mint 90%-a légkondicionált is. Míg 2016 őszén a munkanapokon közlekedő autóbuszok 85-88%-a volt alacsonypadlós kialakítású, ez az arány a 2017 szeptemberéig tartó járműbeszerzésekkel 95-99 %-ra emelkedett.

A BKK kiemelt célja a fővárosi közösségi közlekedési járműállomány, a megállóhelyek és a közterületek folyamatos akadálymentesítése. Az ez irányú fejlesztések részeként hétvégéken és hétköznap csúcsidőn kívül Combino villamosok is közlekednek a közelmúltban felújított és meghosszabbított 1-es villamos vonalán.

A BKK a fővárosi járatok menetrendjét úgy alakítja, hogy az alacsonypadlós járművek a lehető legtöbbet vegyenek részt a forgalomban. Hétvégéken mind a troli-, mind az   
autóbusz-hálózaton már csak akadálymentes járművek közlekedését rendeli meg a szolgáltatóktól.

# I.1.6. Agglomerációs közlekedés

Az elővárosi autóbuszos és vasúti szolgáltatás minőségének folyamatos ellenőrzése  
a BKK és a VOLÁNBUSZ Zrt, illetve a BKK és a MÁV-HÉV Zrt. között kötött technológiai megállapodásoknak megfelelően történt, továbbá havonta megküldésre kerültek a KTI, mint megrendelői megbízott részére történő nem megfelelő teljesítésről szóló jelentések.

Az agglomerációs feladatmegosztás pénzügyi elszámolásának részleteit szabályozó megállapodásoknak megfelelően mind a Volánbusz Zrt. (2.160 millió Ft/év), mind a   
MÁV-HÉV Zrt. (4.420 millió Ft/év), részére folyósításra kerültek a havi Költségtérítési hozzájárulások.

# I.1.7. BKK Zrt. tulajdonú járművek karbantartási költsége

A trolibuszok és midibuszok terv szerinti és eseti karbantartását is az Üzemeltetési Szerződés alapján a BKV Zrt. végzi, aminek finanszírozása Kompenzációból történik. A BKK-nál felmerülő CAF szállítási szerződés karbantartási ráfordításai és a nem garanciális hibák javítási költségei 338 millió Ft-t tettek ki a tárgyidőszakban, ami 3%-kal kedvezőbb a tervezettnél. Jelentős forrásfelhasználás kapcsolódott sajnálatos módon a baleseti károk helyreállításához, amikkel szemben azonban bevétel is jelentkezik a biztosítótól.

# I.1.8. Piaci alapú szolgáltatások

A BKK a piaci lehetőségek kihasználásával, átlátható és következetes árazási stratégiát követve, 2017-ben is törekedett egyéb bevételeinek növelése útján a tulajdonosi hozzájárulás csökkentésére.

* A városnéző autóbuszos szolgáltatás koncessziójára vonatkozó eljárás eredménytelensége következtében a Hop On - Hop Off szolgáltatókkal meghosszabbításra kerültek a megállóhely-használatra vonatkozó szerződések 2017. június 30-ig, majd december 31-ig.
* Több lejáró megállóhely-használati szerződés is meghosszabbításra került 2017. december 31-ig.
* Megkötésre került
  + egy, a soroksári IKEA áruház kiszolgálását biztosító (a 123-as és 135-ös viszonylatok meghosszabbítása) szerződés,
  + a margitszigeti Szabad Tér Színház 2017-es közösségi közlekedési kiszolgálására vonatkozó szerződés,
  + a 2017-es Sziget Fesztivál kiszolgálásával kapcsolatos szerződés,
  + az Auchan áruházakat kiszolgáló, külső fél által üzemeltetett járatokra vonatkozó megállóhely-használati szerződés, ahol a járatok megrendelőjével, az Auchan Magyarország Kft-vel került sor a szerződéskötésre,
* Az M3-as metrópótlás miatt a Student Agency K. S. céggel megállóhely-használati szerződés módosítására került sor, amely alapján Népliget M megállóhely helyett Kelenföld vasútállomás M megállóhelyről indulnak a járatok.
* Az autóbuszos közlekedésre vonatkozó szerződéseknél érvényesítésre kerültek az éves fogyasztói árindex mértékével megegyező mértékű emelések.

Fentiek mellett megállapodás jött létre a Budapest Airport Budapest Liszt Ferenc Nemzetközi Repülőtér Üzemeltető Zrt-vel a 100E járat repülőtér területén történő megállóhely-használatáról, amely alapján a BKK szolgáltatási díjat fizet.

***A piaci alapú szolgáltatások bevételei a „Közlekedésszervezői tevékenység saját bevételei” fejezetben kerülnek bemutatásra.***

# I.2. A közszolgáltatásban résztvevő járműállomány megújítása

# I.2.1. A BKV Zrt. eszközbeszerzései, felújításai

2017. évben kiemelt feladata volt az M3 metróvonal rekonstrukció alatti felszíni pótláshoz szükséges autóbusz állomány rendelkezésre állásának biztosítása, az erre vonatkozó koncepció alapján.

A BKV Zrt. által - a BKK-n keresztül a Kompenzáció keretében rendelkezésére bocsátott forrásokból és felügyelt műszaki tartalommal - lebonyolított jármű, illetve szolgáltatás beszerzések eredményeként nőtt a korszerű járművek száma, és aránya. Az év során az alábbi beszerzések, projektek kezdődtek meg, illetve járművek álltak forgalomba:

* újabb 30 db új, MB Conecto G típusú csuklós autóbusz állt forgalomba a rendelkezésre tartási szerződés opciójából, kimerítve ezzel a teljes, 50 db-os szerződéses keretet,
* folytatódott a Mercedes-Benz Conecto típusú új, szóló autóbuszok beszerzése, melyekből 2017 folyamán 46 db állt forgalomba (1 db kötbér ellenében), ezzel a teljes, 75 db-os szerződéses keret kimerült;
* aláírásra került egy 40 db használt, alacsonypadlós, diesel-elektromos hibrid üzemű, szóló (Volvo 7700H és 7900 H) autóbusz beszerzésére vonatkozó szerződés, majd megkezdődött a járművek honosítása a VJSZ Kft-nél;
* aláírásra került egy Együttműködési megállapodás a VOLÁNBUSZ Zrt.-vel a budapesti M3 metróvonal rekonstrukciója miatt szükséges metró felszíni pótlás megvalósítása érdekében 30 db csuklós autóbusz átvételéről, melyeket a társaság szerel össze PKD konstrukcióban;
* beszerzésre került és forgalomba állt 1 db Solaris Urbino típusú midi autóbusz;
* beszerzésre került 2 db Van Hool típusú szóló autóbusz, megtörtént továbbá a honosításuk és 1 db forgalomba is állt;
* 6 db használt MB Citaro G típusú csuklós autóbusz állt forgalomba bérleti szerződés keretében;
* beszerzésre került és forgalomba állt 1 db használt, szóló Volvo 7700 szóló autóbusz;
* beszerzésre került 1 db használt Volvo 7000A csuklós autóbusz, melynek megkezdődött a honosítása, a szerződésben fennmaradó 3 db autóbuszra kötbér került érvényesítésre a szállítóval szemben;
* beszerzésre került 5 db szóló és 4 db csuklós, Mercedes Citaro típusú, használt autóbusz és megkezdődött a honosításuk;
* 6 db használt, alacsonypadlós, diesel üzemű húzócsuklós és 10 db használt, alacsonypadlós, diesel üzemű csuklós autóbusz beszerzésének indításáról döntött a BKV Zrt. Igazgatósága 2017 novemberében.

Fentiek mellett reaktiválásra, felújításra került további 1 db IK260-as, 18 db IK280-as és   
12 db IK435-ös az M3 felújításhoz kapcsolódó autóbuszpótlás megvalósíthatósága érdekében. ÍA BKK és a BKV Zrt. által megvalósított beszerzések biztosították az M3 rekonstrukció északi szakasz pótlásával egyidejűleg szükséges járműállomány rendelkezésre állását, így a pótlás magas minőségben kezdődhetett meg, amit az utasok és a közvélemény megelégedettsége is visszaigazolt.

A BKV Zrt. beruházási terve szerint került sor:

* 36 db T5C5 típusú villamos felújítására,
* 4 db KCSV7 típusú villamos hajtáskorszerűsítésére,
* 8 db TW6000 típusú villamos felújítására,
* 1 db TW6100 típusú használt villamos beszerzésére,
* 1 db vízibusz beszerzésére,
* 6 db hajó hajtáskorszerűsítésére,
* valamint kisebb infrastruktúra állapothelyreállító beruházásokra.

Önálló, fővárosi finanszírozású projekt keretében folyt az M3 metró szerelvények felújítása, melyekből 126 db metró kocsi került forgalomba állításra, továbbá 2017. novemberében EU-s finanszírozással megkezdődött a vonali infrastruktúra felújítása is.

# I.2.2. A BKK által lebonyolított járműbeszerzések

Aláírásra került a Támogatási Szerződés, valamint a Támogatási Szerződés 1. sz. módosítása, mely 17,6 Mrd Ft keretösszegű támogatást biztosít új villamos járművek beszerzésére, valamint a kapcsolódó infrastruktúra fejlesztésére. 2017. december 29-én lehívásra került a már korábban megkötött villamos szállítási szerződés opciós mennyiségéből 26 db (21 rövid, valamint 5 hosszú) CAF Urbos típusú villamos. A járművek 2019-től ütemezetten érkeznek majd Budapestre.

A trolibusz járműbeszerzéshez kapcsolódóan a támogatási kérelem beadásra került. Ezen felül vizsgálatt alatt van annak lehetősége is, hogy a Skoda-Solaris konzorcium és a BKK között fennálló kötbér rendezése 2 db, Skoda-Solaris Trollino 12 szóló trolibusz, valamint a fennmaradó összeg alkatrészek beszerzésére legyen fordítható.

Fentiek mellett

* folyamatban van egy, a XII. kerületi önkormányzattal együttműködésben történő, 100%-ban elektromos, szóló és midi autóbusz beszerzés előkészítése,
* valamint előkészítési fázisban van a fogaskerekű vasút rekonstrukciója és fejlesztése, amire a Nemzeti Fejlesztési Minisztérium Közlekedési Hatóság 2017. márciusban kiadta az új járművek elvi előzetes engedélyét.

A BKK Igazgatósága jóváhagyta a „Fűburkolatú villamos vágányok karbantartása érdekében közúton és vasúton közlekedő többcélú, eszközhordozó tehergépjármű beszerzése munkaeszközökkel adásvételi szerződés keretében” tárgyú szerződés aláírását, mely  
2017. június 1-én megtörtént. A BKV Zrt.-vel – mint a jármű leendő üzemeltetőjével – az Üzemeltetési Megállapodás jelenleg előkészítés alatt van.

Megtörtént továbbá a műszaki hiba miatt kiégett Karsan Atak típusú midi autóbusz gyártói garanciában történő pótlása, ezzel együtt a teljes flotta biztonsági felülvizsgálata és a szükséges beavatkozások megtétele a hasonló esetek újbóli előfordulásának kivédése érdekében.

# I.2.3. Személyszállítási szolgáltatás beszerzést, operátori szerződést érintő lépések

2017-ben nem került sor újabb operátori tender kiírására, sem módosítására, azonban az   
M3 rekonstrukció miatti felszíni pótlás alatt szükséges autóbuszállomány rendelkezésre állását biztosítandó, élve a szerződésben lévő lehetőséggel, a szolgáltatás minőségi értékelését követően - ami során megállapításra került, hogy az érintett szolgáltatás mind volumenében, mind minőségében az elvárásoknak megfelelve teljesült - lehívásra került a   
B5 szerződés 1 éves opciója, továbbá megvalósult a B3 szerződés járműopciójának (45 db új MAN Lion’s City A21 típusú szóló autóbusz) forgalomba állása.

Emellett az M3 projekt csúszása, mint előre nem látható ok miatt, megkezdődött a B5 szerződés további meghosszabbításra irányuló módosításának előkészítése.

**I.2.4. BKK Zrt. – BKV Zrt. 2017. évi éves elszámolás**

A Kijelölő Rendelet 14.§ (5) bekezdése, valamint a Keretmegállapodás 10.3 pontja alapján a Közlekedésszervező jogosult és köteles a belső szolgáltató által érvényesíteni kívánt költségek indokoltságát, megalapozottságát megvizsgálni, szükség esetén megkérdőjelezni, külső szakértő vagy könyvvizsgáló bevonásával vizsgálatot folytatni.

A BKK Zrt. ezen elvárásnak a tárgyidőszakban eleget tett. Havi rendszerességgel értékelte a BKV Zrt. által benyújtott beszámolókat, több esetben kiegészítést, illetve a szolgáltatás minőségét és a működés hatékonyságát javító intézkedések megtételét kérve, továbbá, tájékoztatva a BKV Zrt.-t a befogadni nem szándékozott költségek nagyságrendjéről.

A BKV Zrt. tárgyidőszaki beszámolója számos kiegészítő adatszolgáltatás megtételét követően mind formailag, mind tartalmilag elfogadásra került.

A beszámoló, valamint a BKK Zrt. kérdéseire adott szolgáltatói válaszok és a személyes egyeztetésen elhangzottak alapján megtörtént a BKK Zrt. és a BKV Zrt. közötti elszámolás, melynek során meghatározásra került a BKK Zrt. által elismert alulfinanszírozottság mértéke és a BKV Zrt. által fizetendő Malus.

**A BKV Zrt. 2017. évi közszolgáltatási tevékenysége**

A Társaság 2017. évben összesen 123.376 millió Ft bevételt realizált (AST 665 millió Ft) a 123.933 millió Ft tervvel szemben, így a tervhez viszonyítva 557 millió Ft-tal alacsonyabb bevétel keletkezett. A közszolgáltatás kapcsán felmerült költségek és ráfordítások összege 2017. évben 132.981 millió Ft volt, a 138.356 millió Ft összegű tervvel szemben, így ez a tervhez képest 5.375 millió Ft-tal alacsonyabb költségfelmerülést jelentett.

A megrendelt közszolgáltatás a 2017. évben 8.940 millió Ft negatív eredmény mellett került ellátásra, ami 3.595 millió Ft-tal kedvezőbb volt a tervezettnél.

Ezzel együtt az éves elszámolás során 8.069 millió Ft alulfinanszírozottság került megállapításra, tekintettel arra, hogy a tervezett és kifizetett kompenzáció mindössze 1,7 Mrd Ft beruházási forrást tartalmazott. Az ágazatonkénti 1 fhkm-re vetített fajlagos költségek jelentős mértékben növekedtek a 2016-os évhez képest.

A 2017. év kiemelt feladatai közül a novemberben megkezdődött M3 metró rekonstrukció jelentette a legnagyobb kihívást a Társaság számára.

A Társaság 2017. évi közszolgáltatási Beruházási Tervében szereplő beruházások, felújítások, korszerűsítések és beszerzések 8.061 millió Ft értékben teljesültek, míg a pótlólagos beruházásokra biztosított, előző évek nyereségéből és alulfinanszírozás kompenzálásából származó keretből 4.175,7 millió Ft összegű beruházás valósult meg.

***A BKV Zrt. 2017. évi éves közszolgáltatási beszámolóját a jelentés 3. számú melléklete tartalmazza.***

**A BKV Zrt. indokolt költségeinek felülvizsgálata**

Az éves elszámolás a BKK Zrt. és a BKV Zrt. között kötött és 2012. május 1. napjától hatályos Közszolgáltatási Szerződés, a vonatkozó jogszabályok, EU-s irányelvek – különös tekintettel a Budapest közlekedésszervezési feladatainak ellátásáról szóló 201/2012. (III. 14.) Főv. Kgy. rendelet, a vasúti és közúti személyszállítási közszolgáltatásról szóló 1370/2007/EK rendelet, valamint ennek értelmező iránymutatásról szóló bizottsági közlemény rendelkezéseire – valamint a korábbi évek gyakorlata szerint, a BKV Zrt. bevonásával, észrevételeinek figyelembe vételével történt.

A korábban is alkalmazott felelős Megrendelői magatartási alapelvnek megfelelően a BKK Zrt. nem a BKV Zrt. teljes számviteli veszteségét, hanem az időszakban megrendelt közszolgáltatási tevékenység bevételeivel csökkentett indokolt költségeinek nettó pénzügyi hatását finanszírozta, azaz az időszaki költségek, ráfordítások közszolgáltatáshoz rendelésének jogosságát és indokoltságát állapította meg.

A BKK Zrt. az éves elszámolásánál a költségek indokoltságának vizsgálata során figyelembe vette a 2017. év során határidőre megkapott beszámolókat, rendszeres adatszolgáltatásokat (havi, ill. negyedéves BKV beszámolók, jelentések) a felmerült észrevételekre és az azokra adott BKV válaszokat, az egyedi eseteket körüljáró vizsgálati eredményeket.

Az előzőekben részletezett elszámolási elvek és szabályok következtében a megrendelt közszolgáltatás érdekében számvitelileg elszámolt költség és ráfordítás nem jelentette automatikusan a felmerülés indokoltságának elfogadását.

**A BKK Zrt. a BKV Zrt. 2017. évi következő költségeit, ráfordításait nem fogadta el indokolt költségként, illetve nem tartotta indokoltnak azokat a Közszolgáltatási Szerződés keretében Kompenzációval finanszírozni:**

* A menetrendi tervhez képest kimutatott többlet garázsteljesítménnyel összefüggésben jelentkező járműüzemeltetési és karbantartási közvetlen ráfordítása 139 millió Ft értékben, figyelembe véve a BKV Zrt. által észrevételezett hatásokat. A BKK által megrendelt és érvényesített menetrendek összegszerűen tartalmazzák a maximumként elfogadható garázsmeneti rezsi teljesítményeket is. Ennek túlteljesítése közlekedésszervezői oldalról nem támogatott, az ezzel összefüggő többletköltség nem elfogadott.
* A BKK tulajdonú Solaris trolibuszokon, a szállító érdekkörébe tartozó garanciális javítási feladatok ellátása során felmerült személyi jellegű ráfordítás 5.7 millió Ft értékben, amelyek elvégzésére és finanszírozására a BKV Zrt.-nek a járművek szállítójával kell szerződéssel rendelkeznie.
* A BKK tulajdonú járművek üzemeltetése kapcsán keletkezett károk helyreállításának személyi jellegű ráfordításai 3,5 millió Ft értékben.
* Egyéb káresemények miatti veszteségek, fizetett kártérítés, kártalanítás, bírság, késedelmi kamat, pótlék és kötbérek 86 millió Ft értékben, melyek felmerülése elkerülhető lett volna.
* Azon eszközök költsége, melyekre nem volt szükség a közszolgáltatás elvégzéséhez a menetrendi időszakban, azaz a selejtezések és hiányzó eszközök és készletek értékének kivezetését tartalmazó, kiadással nem járó ráfordítások 233 millió Ft értékben.
* A követelések és készletek értékvesztése 58,6 millió Ft értékben, céltartalék képzés  
  46,6 millió Ft értékben, melyek pénzügyi hatással nem jártak a menetrendi időszakban.
* Közszolgáltatási eszközök térítésmentes átadásának ráfordítása 13,7 millió Ft értékben.
* Azon eszközök amortizációja 794 millió Ft értékben, melyek tervezhetően, vagy ténylegesen más, közszolgáltatási Kompenzációtól elkülönülő források révén, jellemzően külső finanszírozású projekteken keresztül, illetve a BKK által rendelkezésre bocsátott beruházási keret terhére kerültek/kerülnek megújításra. Az autóbusz járművek vonatkozásában figyelembe vételre került, hogy az M3 rekonstrukció miatti pótlási feladat kapcsán beszerzett járművekkel a rekonstrukciót követően kiváltható illetve selejtezhető járművek csökkentik a pótlási igényt.

**Kompenzációnövelő tényezőként olyan bevétel korrekciók kerültek figyelembe vételre, melyek az előbbiekben Indokolt Költségként el nem fogadott ráfordításokkal kapcsolatosan keletkeztek az elszámolt ráfordítások mértékéig:**

* Kapott kártérítések, kártalanítás, késedelemi kamat, pótlék és kötbér 87,6 millió Ft értékben.
* Selejtezett tárgyi eszközök vissznyeremény értéke és selejtezett tárgyi eszközökkel kapcsolatos halasztott bevétel visszavezetése, valamint selejtezett tárgyi eszközök és készletek értékesítéséből befolyt bevételek, értékvesztéssel elszámolt követelésre befolyt összeg 213 millió Ft.
* Céltartalék felhasználás 191 millió Ft értékben.
* A 2012. május 1-e előtti követelésből a menetrendi időszakban befolyt pótdíjbevételek 17,6 millió Ft értékben.

A 2017. évre vonatkozóan a kompenzációs díj ésszerű nyereséget nem tartalmazott.

**Így a 2017. éves közszolgáltatást érintően a BKK által megállapított és elismert alulfinanszírozottság mértéke 8.068,6 millió Ft.**

**Bonus- Malus**

A közszolgáltatás minőségi követelményének való megfelelést jelző menetteljesítés értékelése alapján 2017. évben – a korrekciók figyelembevételével – az autóbusz, a trolibusz, a villamos és a metró ágazat (M2 nélkül) menetkimaradási indikátora 0% sáv besorolású lett.

A forgalombiztonsági mutató alapján 2017. évben az értékelésbe vont három ágazat közül a villamos ágazat +0,5% Bonus értéket ért el, míg az autóbusz ágazat -0,5%-os Malus, a villamos pedig 0-s sávba került az érvényesített korrekciókkal.

**Éves szinten összességében 70,9 millió Ft Malus fizetésére kötelezett a Társaság.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ágazat** | **Menet-  kimaradási index**  **(%)** | **B/M  besorolás** | **Baleseti mutató** | **B/M  besorolás** | **Kompenzáció**  **(ezer Ft)** | **Menet-  teljesítési B/M érték**  **(ezer Ft)** | **Baleseti**  **B/M érték**  **(ezer Ft)** | **Összesen**  **(ezer Ft)** |
| **Autóbusz** | 0,40 | 0,0 % | 33,78 | -0,5 % | 37 581 207 | 0 | - 187 906 | - 187 906 |
| **Trolibusz** | 1,53 | 0,0 % | 55,17 | -1,0 % | 4 960 820 | 0 | - 49 608 | - 49 608 |
| **Villamos** | 0,71 | 0,0 % | 12,86 | +0,5 % | 33 314 549 | 0 | 166 573 | 166 573 |
| **Metró**  **(M1,M3,M4)** | 0,23 | 0,0 % | - | - | 20 023 993 | 0 | - | 0 |
|  | | | | | ***Összesen:*** | **0** | **- 70 941** | **- 70 941** |

**A BKV Zrt. Bonus/Malus értékelése 2017.**

**Kötbér**

A közszolgáltatás minőségének ellenőrzése kapcsán 2017. évre vonatkozóan 41,6 millió Ft kötbér kerül érvényesítésre a BKV Zrt.-vel szemben.

**A BKK Zrt. 2017. évi Éves Elszámolása**

A Keretmegállapodás 33. pontja szerint a BKK a Keretmegállapodásban meghatározott feladatok és közszolgáltatások ellátásáról évente köteles beszámolni az Önkormányzat felé, minden év március 31-ig. Az Éves Elszámolás Fővárosi Közgyűlés általi elfogadását követően a Felek az Önkormányzat Részére Ellátott Projektmenedzsment Közszolgáltatási, a Taxiállomás Használatának Ellenőrzésével Kapcsolatos és Taxi Szolgáltatás és Szolgáltatást Közvetítő Szolgálat Ellenőrzési Feladatok, továbbá a Stratégiai Közútkezelői Feladatok és a Közlekedésszervezői Feladatok vonatkozásában elszámolnak egymással.

A Keretmegállapodás előírásának megfelelve a BKK Zrt. elkészítette 2017. évre vonatkozó közlekedésszervezői Éves Elszámolását, melyben kimutatásra kerülnek a közlekedésszervezői tevékenység naptári évre vonatkozó bevételei, indokolt költségei és ezek alapján a tevékenység alul/felülfinanszírozottságának mértéke.

**A BKK közlekedésszervezői feladataival összefüggésben felmerült tényleges indokolt kiadásai a 2017. évben összességében 160.117.763 ezer Ft-ot, a közlekedés szervezői saját bevételei 84.033.464 ezer Ft-ot, a Fővárosi Önkormányzattól kapott közlekedésszervezői kompenzáció pedig 65.949.973 ezer Ft-ot tettek ki. A BKK közlekedésszervezői tevékenységének 2017. éves bevételei és indokolt költségei alapján, valamint az EBRD részére történt 672.046 ezer Ft tőketörlesztés figyelembe vételével a BKK közlekedésszervezői tevékenységének alulfinanszírozottsága a 2017. év során 10.806.373 ezer Ft.**

A közlekedésszervezői tevékenység bevételeinek és indokolt költségeinek részletes elemzését a következő fejezetek tartalmazzák.

**Közlekedésszervezői tevékenység bevételei**

**Közlekedésszervezői források**

A BKK közlekedésszervezői feladatainak fedezetét a Fővárosi Önkormányzat és a BKK Zrt. között megkötött Közlekedésszervezői Éves Melléklet biztosítja, továbbá a Fővárosi Közgyűlés 813/2017.(06.14.) számú határozata a BKK számára az EBRD kölcsönszerződés alapján fennálló 2017. évi tőketörlesztés pénzügyi fedezetét 810 millió Ft összegben biztosítja.

A 2017. év során BKK Zrt. részéről likviditási alapon a 2017. évi működéshez 65.949.973 ezer Ft közlekedésszervezői forráslehívás történt, mely érték 7.815.993 ezer Ft-tal alacsonyabb a tervezettnél.


Az Éves Melléklet a BKK Zrt. közlekedésszervezői feladataihoz kapcsolódóan, a 2017. január 1. és 2017. december 31. közötti időszakra vonatkozó közlekedésszervezői forrást 73.765.966 ezer Ft összegben rögzítette, melyből 2017. december 31-ig összesen 65.949.973 ezer Ft került folyósításra. Ennek oka, hogy a korábbi évekhez hasonlóan a 2017-es éves bérletek értékesítéséből befolyt pénzforgalmi bevételnek köszönhetően januárban nem került sor forráslehívásra, továbbá a közlekedésszervezői forrásigény havi likviditás alapú lehívásakor figyelembe vételre kerültek a kedvező bevételi és ráfordítás adatok.

**Közlekedésszervezői tevékenység saját bevételei**

A közlekedésszervezői tevékenységhez kapcsolódó saját bevételek menetdíj bevételekből, szociálpolitikai menetdíj-támogatásból, valamint egyéb bevételek összegéből (piaci megrendelések bevételei, stb.) tevődik össze. A BKK tömegközlekedési szolgáltatásokra vonatkozó közlekedésszervezői saját bevételei a 2017. év során összesen 83.011 millió Ft-ot tettek ki. A közösségi kerékpárrendszer bevétele ezen felül további 326 millió Ft-ot tett ki.

*adatok ezer Ft-ban*





Egyértelmű társadalmi és tulajdonosi elvárás a menetdíjbevételek minél nagyobb fokú realizálása. Mind a 2017. évi tervhez, mind a bázis adatokhoz képest többletbevételt sikerült elérni 2017. évben. Az emelkedés főbb tényezői:

* **ellenőrzés hatékonyságának növelése**, munkaszervezés javításával, a közterület-felügyelet fokozottabb bevonásával,
* **járművezetői jegyértékesítés**, aminek keretein belül valamennyi autóbuszon, trolibuszon és egyes villamosokon megvalósult a jegyárusítás,
* **az első ajtós viszonylatok számának növelése**, így az érintett vonalakon csökkent a bliccelés mértéke,
* **jegyhez jutás bővítésének** részeként az előző évi telepítések után további 7 db, így összesen 365 db korszerű, bankjegy és bankkártya elfogadására is alkalmas jegyeladó automata lett rendszerbe állítva,
* a júliusban bevezetett **új repülőtéri vonaljegy** összesen nettó 370 millió forinttal járult hozzá a bevételek növekedéséhez,
* a **turisták** körében tapasztalható, **Budapestet érintő folyamatos népszerűség-növekedés** következtében 473 millió forinttal több napijegy típusú terméket értékesítettünk, mint egy évvel korábban,
* **az ügyfelek számára nyújtott többletteljesítmény, magasabb szolgáltatási színvonal** (új, alacsony padlós járművek – az autóbuszokon kívül villamos és trolibusz esetében is -, FUTÁR rendszer folyamatos fejlesztése, pontosság) biztosítása.

A ***szociálpolitikai menetdíj-támogatás*** a 59 millió Ft-tal alacsonyabb, mint a tervezett érték, melynek oka, hogy a támogatás alapjául szolgáló értékcikkekből történő vásárlások némileg elmaradtak a prognosztizálttól.

Az **egyéb bevételek**  2.112 millió Ft-tal maradnak el a tervtől. Az egyéb bevételek között kerültek tervezésre a közlekedésszervezői tevékenységhez kapcsolódó beruházások aktiváláshoz kapcsolódó amortizációval arányos halasztott bevételek, amelyek összege lényegesen elmaradt a tervezettől a beruházások tervezettnél későbbi megvalósulása miatt. Ezzel párhuzamosan amortizációs költség is jelentősen elmaradt a tervtől.

Az egyéb bevételek között szereplő kerületi, valamint önkormányzatoktól, továbbá a szerződéses partnerektől származó bevételek terven felül realizálódtak.

|  |  |  |  |
| --- | --- | --- | --- |
| **Piaci bevétel** | **ÜT** | **Tény** | **Tény / ÜT** |
| **ezer Ft** | **ezer Ft** |  |
| Kerületi bevételek | 78 029 | 78 217 | 100,2% |
| Szerződéses menetrend szerinti szolgáltatások bevétele | 315 811 | 389 749 | 123,4% |
| Megállóhely használatból származó bevételek | 9 154 | 105 819 | 1156,0% |
| Közlekedésszervezés egyéb árbevétele | 34 000 | 221 274 | 650,8% |
| Önkormányzattól kapott támogatás | 19 992 | 20 065 | 100,4% |
| **Összesen** | **456 986** | **815 124** | **178,4%** |

**Tömegközlekedési közszolgáltatással kapcsolatos piaci bevételek 2017.**

A tervezettet meghaladó bevételeket alapvetően az előirányzottól lényegesen magasabb szinten realizált eseti megrendelések (Közlekedésszervezés egyéb árbevétele), valamint a Hop on – Hop off szerződések meghosszabbítása eredményezte, mely a konzorciumi tenderkiírás miatt tervben nem szereplt.

**Közösségi kerékpárrendszer bevételei**

2017. év során a közösségi kerékpárrendszer jegybevétele 16,5 millió Ft-tal maradt el a tervezettől a hozzáférési és használati díjak tervtől való elmaradása miatt.

**Kötbérek**

A Keretmegállapodás 13.5. pontja alapján a közlekedésszervezői tevékenységéhez kapcsolódóan kötött közszolgáltatási szerződések nem megfelelő teljesítése miatt érvényesített követeléseit a BKK Zrt. elkülönítetten tartja nyilván könyveiben, az ezekből származó bevételeket a BKK Zrt. a Keretmegállapodás 6. pontja szerinti minőségi mutatók javítására, azok teljesülését ösztönző intézkedésekre fordítja. Az így keletkezett többletforrásokról a BKK az Önkormányzat számára az Éves Jelentésben és az Éves Elszámolás során beszámol, és azokat részletesen bemutatja.

A BKK Zrt. az I-IV. negyedévben az autóbuszos szolgáltatók felé 77,3 millió Ft kötbér került kiszabásra a közlekedésszervezői tevékenységhez kapcsolódóan kötött közszolgáltatási szerződések nem megfelelő teljesítése kapcsán a szolgáltatókkal szemben.

|  |  |
| --- | --- |
| **Partner** | **ezer Ft** |
| **BKV Zrt.** | **41 545** |
| **VT-Arriva Kft.** | **35 756** |
| **Összesen** | **77 301** |

A befolyt kötbérek a szolgáltatás fejlesztésére kerülnek felhasználásra. A közlekedésszervezői kötbérből az alábbi fejlesztések kerültek megvalósításra:

*adatok ezer Ft-ban*

|  |  |
| --- | --- |
| TVM Fejlesztés (érmeszenzorok beszerelése) | 40 000 |
| Jegyellenőri adatrögzítő applikáció és admin. felület továbbfejlesztése (beosztás készítő) | 27 930 |
| Nagykörúti villamos Széll Kálmán téri végállomásán védőkorlát telepítése | 7 984 |
| **FELHASZNÁLÁS ÖSSZESEN** | **64 520** |

**A közlekedésszervezői tevékenység kiadásai / indokolt költségei**

A BKK közlekedésszervezői tevékenységének indokolt költségei az alábbi részletezés szerint alakult a 2017. év során:

*adatok ezer Ft-ban*



**A tömegközlekedési közszolgáltatás indokolt költségei**

Közlekedésszervezői tevékenység szolgáltatói díjakon kívüli összes közvetlen költségén, valamint a feladatra osztott ágazat- és szakmai irányítási költségeken 5.546 millió Ft-os költségmegtakarítás képződött:

A közlekedésszervezés ***összes közvetlen költsége és ráfordítása*** 3.104 millió Ft-tal maradt el a tervezettől, ezen belül:

* + ***A jegy és bérletellenőrzés költsége***  591 millió Ft-tal marad el a tervezett mértéktől, melyből a jegy és bérletellenőrzés anyagjellegű költségein 622 millió Ft megtakarítás képződött. A megtakarításból jelentős részt képvisel a tevékenységhez igénybe vett a munkaerő kölcsönzés tervtől való elmaradása.
  + ***Menetjegyértékesítés költsége és az utastájékoztatás*** költségeit együtt szükséges vizsgálni az ügyfélcentrumok és ügyfélpontok megnyitása következtében átalakuló menetjegyértékésítési tevékenység miatt. Az elmúlt években a pénztári értékesítés folyamatos csökkenése mellett az értékesítési tevékenység áthelyeződött az újonnan nyíló ügyfélcentrumokba és ügyfélpontokba, valamint a nap 24 órájában működő a város számos pontján megtalálható jegykiadó automatákra. A 2017. évi szervezetátalakulás következtében az ügyfélközpontok és ügyfélcentrumok személyi jellegű és üzemeltetési költsége a BKÜ Zrt. szolgáltatói díjában jelenik meg. Összességében a menetjegyértékesítés és utastájékoztatás költségei időszakosan 6,5 millió Ft-tal maradnak el a tervezett értéktől.
  + ***Forgalomirányítás, zavarelhárítás költsége*** 22 millió Ft-tal marad el a tervezett mértéktől. Oka a Futár rendszer üzemeltetési költsége tervtől való elmaradása valamint a szigorú létszám és bérgazdálkodásnak köszönhető személyi jellegű ráfordítás megtakarítás.
  + **Szolgáltatás tervezés költségei** 33 millió Ft-tal maradtak el a tervezettől.
  + Az ***amortizáció*** a tervezett mértéktől 2.487 millió Ft-tal marad el a tervezett aktiválások időbeli eltolódása miatt. Ezzel párhuzamosan a halasztott bevételek feloldása is elmaradt a tervezettől.
  + ***Egyéb ráfordítások*** 336 millió Ft-tal maradnak el a tervezettől a tervezett adók és egyéb tételeken keletkezett megtakarításoknak köszönhetően.
  + A ***közlekedésszervezői szakmai ágazatirányítási feladatok költsége*** 1.378millió Ft-tal marad el a tervezett mértéktől az anyag – és személyi jellegű költségeken képződött megtakarításból adóan.
  + A ***közlekedésszervezői feladatokra osztott általános irányítási költség*** 1.065 millió Ft-tal marad el a tervezett mértéktől, ami a BKK működésének racionalizálásából adódó személyi és anyagjellegű ráfordítások költségmegtakarításából adódik.
  + A ***BKV Zrt. Kompenzáció igénye*** a megállapított 8.069 millió Ft-os alulfinszírozottsággal, a 70,9 millió Ft MALUS-sal és 500 millió Ft-os ésszerű nyereséggel 7.997 millió Ft-tal haladta meg a tervet. Ez alapvetően abból adódik, hogy a terv Kompenzáció csak 1.663 millió Ft beruházási forrást tartalmazott, ami elmaradt az elszámolás során figyelembevett értékcsökkenéstől.
  + A ***versenyeztetett operátorok szolgáltatói díja*** 407 millió Ft-tal, 1,9%-kal alacsonyabb volt a tervezetnéll az elsőajtós teljesítmények tervezettől való kismértékű eltérésének és a szerződések közti kisebb teljesítmény átcsoportosítások hatásaként.

**Közösségi kerékpárrendszer indokolt költségei**

A közösségi kerékpárrendszer indokolt költségei a 2017. év során  489 millió Ft-ot tettek ki, amely jeletős részt az anyagjellegű ráfordítások tervezettől elmaradó mértékéből adódóan 58 millió Ft-tal alacsonyabb a tervnél.

**A BKK 2017. I-IV. negyedévi közlekedésszervezői elszámolása**

**A BKK közlekedésszervezői feladataival összefüggésben felmerült tényleges indokolt kiadásai a 2017. évben összességében 160.117.763 ezer Ft-ot, a közlekedés szervezői saját bevételei 84.033.464 ezer Ft-ot, a Fővárosi Önkormányzattól kapott közlekedésszervezői kompenzáció pedig 65.949.973 ezer Ft-ot tettek ki. A BKK közlekedésszervezői tevékenységének éves bevételei és indokolt költségei alapján a BKK közlekedésszervezői tevékenységének alulfinanszírozottsága a 2017. év során az EBRD részére történő 672.046 ezer Ft tőketörlesztés figyelembe vételével 10.806.373 ezer Ft.**

*adatok ezer Ft-ban*



A BKK Zrt. 2017. évre vonatkozóan kimutatott alulfinanszírozottság az első negyedév 6,6 Mrd Ft-os alulfinanszírozottságának, a II. negyedév 4,6 Mrd Ft-os túlfinanszírozottságának, a III. negyedév 2,1 Mrd Ft-os túlfinanszírozottságának, valamint a IV. negyedév 10,2 Mrd Ft-os alulfinanszírozottságának eredője.

* Az I. negyedév során a közlekedésszervezői feladatellátás összességében 6.621 millió Ft mértékben volt alulfinanszírozott. A kimutatott alulfinanszírozottság fő oka, hogy a 2017. évi éves bérletbevételeknek köszönhetően – az előző évekhez hasonlóan - januárban nem került sor közlekedésszervezői forrás likviditásalapú lehívására, ami számviteli értelemben alulfinanszírozottságot okozott, tekintettel az éves bérletbevételek időbeli elhatárolására.
* A II. negyedév 4.613 millió Ft mértékben volt túlfinanszírozott, mely az időszaki közlekedésszervezői tevékenységgel kapcsolatos költségek és ráfordítások tervezettől jelentősen elmaradó mértékéből adódik.
* A III. negyedév 2.082 millió Ft mértékű túlfinanszírozottságának eredője, hogy a közlekedésszervezői forrásigény havi likviditás alapú lehívásakor nem voltak pontosan láthatóak a kedvezően alakuló bevételi és ráfordítás adatok. Az időszakban a menetdíjbevételek – pótdíjakkal együtt jelentősen meghaladták a tervezettet. Mindemellett a szeptemberi közlekedésszervezői forrásigény lehívás tartalmazta a szeptember hónapban kifizetett 672 millió forint értékű tőketörlesztést az EBRD részére, melynek kifizetés része az eredménykimutatásban a költségek és ráfordítások között nem jelenik meg.

A IV. negyedév 10.208 millió Ft mértékű alulfinanszírozottságot mutat, amely jelentős részben a BKV Zrt. részére megállapított 8.069 millió Ft összegű alulfinanszírozottságból, és 500 millió Ft ésszerű nyereségből adódik.

### **Agglomerációs szolgáltatók Költségtérítési hozzájárulására vonatkozó adatszolgáltatás**

A Fővárosi Közgyűlés 15/2016. (I.27) számú Főv. Kgy. határozata és az NFM-mel folytatott tárgyalások eredményeként az agglomerációs közösségi közlekedés megrendelője 2017-től az NFM.

Az Agglomerációs Együttműködési Megállapodások alapján az Önkormányzat az Agglomerációs Szolgáltatók által a közigazgatási határon belül végzett közszolgáltatási tevékenységhez a BKK útján Költségtérítési Hozzájárulást biztosít.

Az Agglomerációs Együttműködési Megállapodásokban a költségtérítési hozzájárulás éves mértéke Agglomerációs Szolgáltatónként fix összegben kerül meghatározásra 2019. december 31. napjáig.

Az Önkormányzat a mindenkori éves költségvetésében biztosítja a BKK részére az Agglomerációs Együttműködési Megállapodásokban rögzített mértékű költségtérítési hozzájárulás éves összegét.

A BKK az agglomerációs költségtérítési hozzájárulás összegét a közlekedésszervezői forráslehívása keretében hívta le a Fővárostól és az agglomerációs szolgáltatók által benyújtott lehívó levelek alapján tovább utalta a BHÉV Zrt. és a Volánbusz Zrt. részére, 2017-ben összesen 6,58 Mrd Ft összegben.

### **Stratégiai közútkezelési feladatok**

A Fővárosi Közgyűlés 1166/2015 (IX.30.) Főv. Kgy. számú határozatával (Közgyűlési Határozat) döntött a BKK Budapesti Közlekedési Központ Zrt. (BKK) nem kijelölt közlekedésszervezői és közútkezelői státuszához kapcsolódó feladatainak racionalizálásáról és átszervezéséről, az előterjesztésben foglalt tartalommal.

A Közgyűlési Határozat értelmében megvizsgálásra került a feladatok racionalizálásának módja, amely alapján a Fővárosi Közgyűlés 2016. január 27.-én úgy döntött, hogy a közútkezelői és közlekedéshez kapcsolódó közszolgáltatási közfeladatokat a BKK Zrt., a Budapest Közút Zrt. és a Fővárosi Önkormányzati Rendészeti Igazgatóság (FÖRI) bevonásával, a feladatok racionalizálásával átcsoportosítja. Így az Önkormányzat a BKK által ellátott közútkezelői feladatok közül a jelen Megállapodásban meghatározott Igazgatási, Ellenőrzési és vizsgálati feladatok ellátásába Feladat-ellátási szerződés keretében bevonja a Budapest Közutat, az Üzemeltetési és Fenntartási feladatok tekintetében pedig közszolgáltatási szerződéses jogviszonyban megrendeli a Budapest Közúttól, mint operatív közútkezelői feladatokat ellátó közútkezelőtől a tevékenység ellátását. A Taxiállomások üzemeltetését és a Behajtási és parkolási Közszolgáltatások ellátását, a Taxi és Parkolási Rendeletben meghatározott tartalommal, közszolgáltatás keretében rendeli meg a Budapest Közúttól.

A Fővárosi Közgyűlés döntött a közútkezelői és közlekedéshez kapcsolódó közszolgáltatási feladatmegosztás átszervezéséről, mely alapján a BKK, mint Stratégiai Központ felelős a Budapest Fővárosi Önkormányzata és a BKK közötti Feladat-ellátásról és Közszolgáltatásról szóló Keretmegállapodás 15. 1 pontjában meghatározott stratégiai közútkezelői feladatok ellátásáért.

**II.1.** **Általános stratégiai közútkezelői feladatok**

Fővárosi közutak útkategóriákba és útosztályokba sorolása (útkategóriákba sorolt egyes **közutak közútkezelési szolgáltatási osztály besorolásának meghatározása);**

1. ***javaslat készítése a képviselő-testület részére a helyi közutak országos közúttá, vagy magánúttá nyilvánítására vonatkozó eljárásban;***

A 2017. évben nem fogalmazódott meg fővárosi közút átsorolására vonatkozó igény.

1. ***általános nyilvántartások vezetése.***

A nyilvántartások vezetésével kapcsolatban további egyeztetések zajlanak a BKK és a Budapest Közút között.

1. ***tömegközlekedési útvonalak és megállóhelyek tömegközlekedési szempontból történő kijelölése és módosítása, valamint a tömegközlekedési hálózat módosításának ügyintézése,***

* A Szabadság híd nyári hétvégi lezárása

2017. II. negyedévében két alkalommal, június 17-18-án, valamint 24-25-én visszaadták a gyalogosoknak, ezért lezárták a gépjármű- és közösségi közlekedési forgalom elől a Szabadság hidat. Ezeken a hétvégéken a 47-es, a 48-as és a 49-es villamos nem közlekedett.

A lezárás idején a BKK a budai oldalon a villamoshálózat kisebb módosításával pótolta a villamosok által biztosított dél-budai eljutási lehetőségeket: a Fehérvári úton a 61-es villamos meghosszabbított útvonalon, a Szent János Kórház és a Városház tér között közlekedett, míg a Bartók Béla úti kimaradó villamosszakasz pótlására az 56A járat meghosszabbított útvonalon, a Szent János Kórház és Kelenföld vasútállomás M között járt.

A hídon áthaladó forgalom részére az M4-es metró, valamint a 133E és a Gárdonyi térnél is ideiglenesen megálló 7-es autóbusz kínált megfelelő alternatívát.

A 47-es, a 48-as és a 49-es villamos pesti, kiskörúti szakaszának pótlására meghosszabbított útvonalon, Zugló vasútállomás és a Fővám tér M között járt a 72-es trolibusz. A kiskörúton a korszerű trolibuszok önjáró képességüket kihasználva, azaz a felsővezetéktől függetlenül közlekedtek.

Új, közvetlen repülőtéri járat

A Fővárosi Önkormányzat döntése alapján a BKK a Liszt Ferenc nemzetközi repülőtér közvetlen elérése érdekében 2017. július 8-án elindította új, 100E jelzésű járatát, így a légikikötő könnyen, gyorsan és átszállás nélkül is elérhető a belvárosból.

* Az új járat többletszolgáltatásként biztosítja a belvárost elérő közvetlen kapcsolatot, miközben az alapszolgáltatást nyújtó 200E és a 900-as járat kínálata változatlanul megmaradt.
* A járat a Deák Ferenc téren az M1-es, M2-es és M3-as, a Kálvin téren pedig az M4-es metróra biztosít átszállási lehetőséget, így Budapest távolabbi pontjai felől is alternatív eljutást kínál. A járat minden nap 4:00 és 0:30 között, ütemes, könnyen megjegyezhető menetrend szerint 30 percenként indul (irányonként 40 indulással egy nap folyamán). A buszok a Deák Ferenc tér és a repülőtér közötti utat a forgalomtól függően 30-60 perc alatt teszik meg.
* A 100E vonalon kizárólag alacsonypadlós, légkondicionált Mercedes Conecto G típusú autóbuszok közlekednek, amelyek a könnyebb felismerhetőség érdekében egyedi megjelenést kaptak.
* A közvetlen reptéri járat speciális díjszabás mellett (900 Ft-os reptéri vonaljegy) vehető igénybe, az utazási jogosultság ellenőrzése elsőajtós felszállási rend keretében történik. A repülőtéri vonaljegy előre megváltható az ügyfélközpontokban, a BKK-automatákból, illetve a pénztárakban, továbbá a BKK személyzetet is biztosít a jegyek értékesítésére, ellenőrzésére és az utasok tájékoztatására a járat megállóhelyein az utasforgalom szempontjából legforgalmasabb időszakokban.

Az új közvetlen reptéri járat a bevezetést követően rövid időn belül igen népszerűvé vált, amit a pozitív visszajelzéseken túl az egyre növekvő utasforgalom is alátámaszt: a 100E járatot indulásonként átlagosan 30-40 utas, míg egy nap folyamán átlagosan 2800-3000 utas használja. Az utazási komfortot növelve a legforgalmasabb menetrendi időpontokban szükség esetén rásegítő autóbuszok is forgalomba állnak.

A járat beindulását követő időszakban, az utasforgalmi tapasztalatok alapján a BKK bővítette a jegyhez jutás lehetőségét a Liszt Ferenc nemzetközi repülőtéren: a 100E járat felszállóhelyéhez a meglévő két jegykiadó automata mellé még további kettő készülék telepítése történt.

Red Bull Air Race rendezvény

2017. július 1-jén és 2-án került megrendezésre a nemzetközi Red Bull Air Race a Bem rakpart, a Clark Ádám tér, a Várkert rakpart, a Széchenyi Lánchíd, a Széchenyi István tér, a Széchenyi felső rakpart és a Duna korlátozásával.

A lezárások miatt módosult az érintett közösségi közlekedési járatok – a D11-es és a D12-es hajójárat, a 2-es, a 19-es, a 41-es villamos, a 15-ös, a 115-ös, a 16-os, a 105-ös és a 109-es busz – közlekedése, valamint sűrítve járt az M2-es metró.

FINA vizes-világbajnokság

A FINA Budapest 2017 vizes-világbajnokság helyszíneinek gyors és kényelmes megközelítését sűrűbben indított közösségi közlekedési járatokkal segítette a Budapesti Közlekedési Központ. A VB eseményei négy fővárosi helyszínen zajlottak; a Dagály fürdő területén felépült Duna Aréna az 1-es villamossal, az M3-as metróval és a 26-os busszal, a margitszigeti Hajós Alfréd Nemzeti Sportuszoda a 26-os busszal vagy a 4-es és a 6-os villamossal, a Városligeti-tó az M1-es metróval, a Batthyány téri Duna-part pedig az M2-es metróval volt elérhető. A verseny idején 2017. július 14-e és 30-a között minden felsorolt járat a megszokottnál sűrűbb követési idővel közlekedett. A rendezvényhelyszínek környékén forgalomkorlátozások voltak érvényben, ezek miatt változott a 2-es, a 19-es és a 41 villamosok, a 75-ös és a 79-es trolibuszok, a 15-ös és a 109-es autóbuszok, valamint a D11-es és a D12-es hajójáratok közlekedése.

FINA Masters

Az augusztus 7-e és 20-a között zajló FINA Masters 2017 vizes-világbajnokság helyszíneinek megközelítése az alábbiak szerint volt lehetséges:

A Dagály fürdő területén felépült Duna Aréna M3-as metró Forgách utca állomásától, valamint 1-es villamos Népfürdő utca/Árpád híd megállójától gyalogosan, a 15-ös illetve a jobb megközelítés érdekében továbbra is módosított útvonalon, a Dagály utcán keresztül közlekedő 26-os autóbusszal volt megközelíthető.

A Hajós Alfréd Nemzeti Sportuszoda megközelítéséhez a 26-os autóbuszt, valamint a 4-es és a 6-os villamost ajánlottuk.

Egyes versenyszámok a Városligeti-tó területén felállított medencében kerültek megrendezése, amely rövid sétával elérhető az M1-es metró, a 75-ös és a 79-es trolibusz, valamint a 20E, a 30-as, a 30A, a 105-ös és a 230-as autóbusz Hősök tere M megállójától.

Sziget Fesztivál

A 25. Sziget Fesztivált 2017. augusztus 9-16. között rendezték meg az Óbudai-szigeten. A fesztivál ideje alatt a megszokottnál sűrűbben indult és éjjel is járt a H5-ös HÉV valamint a 6-os villamos, nagyobb befogadóképességű járművek közlekedtek a 901-es és a 918-as éjszakai autóbuszvonalakon, rendkívüli hajójáratokkal lehetett megközelíteni a fesztivál helyszínét, a Liszt Ferenc nemzetközi repülőtér és az Óbudai-sziget között pedig idén is transzferbuszokkal lehetett utazni.

Az Államalapítás ünnepe

A nyár egyik legnagyobb közérdeklődésre számottartó és legnagyobb forgalomszervezési kihívással járó eseménye az augusztus 20-i, belvárosi ünnepi tűzijáték. Egy ilyen rendezvény lebonyolításához számos szervezet együttműködése szükséges. A BKK munkatársainak támogatásával a rendező Hungarofest, a biztonságért felelős Valton Security, a BRFK és a Budapest Közút együttesen határozta meg a szükséges korlátozások mértékét, majd a BKK közreműködött többek között a Katasztrófavédelem és az OMSZ felkészülését tartalmazó Biztosítási Terv kialakításában is.

A Margit híd és a Lánchíd között lezajló tűzijáték, valamint a kapcsolódó rendezvények (pl. Szent Jobb körmenet, Aratóünnep, tisztavatás, családi programok) okán az érintett időszakban minden felszíni belvárosi közösségi közlekedési járat módosított rend szerint közlekedett.

A tűzijáték többszázezer érdeklődőt vonz, a jelentős mértékben megnövekvő utazási igények kiszolgálására a BKK az elmúlt évek gyakorlatának megfelelően 18.00 órától sűrítette a legfőbb utazási irányokban közlekedő járatait, külön hangsúlyt fektetve a gyors eljutást biztosító kötöttpályás járatokra és ezen közlekedési lehetőségek kommunikációjára.

Közlekedésbiztonsági szempontból kritikus pillanat a tűzijáték végén a nézők egyidejű elvonulása is. A tömeg hatékonyabb és biztonságosabb áramlása érdekében a BKK a szükséges helyeken megerősítette biztonsági személyzetét is.

Kerékpárszállítás

A Budapesti Közlekedési Központ tovább növelte azoknak a járatoknak a számát, amelyeken kerékpárt is lehet szállítani. 2017. augusztus 28-tól a hűvösvölgyi villamosvonalakon csúcsidőn kívül már kizárólag olyan járatok közlekednek, amelyekre fel lehet szállni kerékpárral, ugyanis ettől az időponttól kezdve az 56-os, az 59-es és a 61-es villamoscsaládokat is igénybe vehetik a biciklivel közlekedők. Munkanapokon csúcsidőben a Hűvösvölgybe közlekedő villamosok többségén is lehet kerékpárt szállítani, az erre alkalmas szerelvényeket külön piktogram jelzi. A kerékpárszállítás a villamosok teljes vonalán lehetséges, így ezzel az intézkedéssel a közép- és dél-budai viszonylatok egy részén is elérhetővé vált ez a szolgáltatás.

A BKK a főváros közlekedésszervezőjeként fontosnak tartja a kerékpározás és a közösségi közlekedés integrációját, a kombinált utazási lehetőségek támogatását, ezért döntött a további felszíni közlekedési eszközökön történő kerékpárszállítás bevezetéséről. A döntésben ugyancsak fontos szerepet játszott az, hogy az ügyfelek részéről sok pozitív visszajelzés érkezett az 59-es járattal kapcsolatban, amelyen már korábban bevezették ezt a szállítási módot.

Az 1-es villamos meghosszabbítása az Etele térig

2017 novemberében a Fővárosi Önkormányzat megbízásából elkezdődött az 1-es villamos meghosszabbítása az Etele térig. A fejlesztés eredményeként 2019 elejétől Budapest leghosszabb és jelenleg legkorszerűbb, számos fontos fővárosi csomópontot átszelő villamosvonala még több utasnak nyújt majd az eddiginél is hatékonyabb eljutási lehetőséget, Kelenföld és Pest között pedig újabb átszállásmentes kapcsolat jön létre. Az Etele téri útvonal-hosszabbításnak köszönhetően csökken majd a környék autóforgalma – ezzel párhuzamosan a zajterhelés is –, javul a levegőminőség, emellett jelentős zöldfelületi fejlesztések is megvalósulnak. Az új villamosvonal-szakasz részeként az Etele úton végig füvesített pálya fut majd. Az 1-es villamosvonal Bécsi út/Vörösvári út–Rákóczi híd közötti szakaszának felújítása és akadálymentesítése 2014 novemberében, meghosszabbítása a Fehérvári útig pedig 2015 márciusában fejeződött be; az Etele térig történő meghosszabbítással ismét lényegesen csökken majd számos fővárosban közlekedő utazási ideje. Az 1-es villamos meghosszabbításához szükséges építkezés első nagy ütemében november 12-től (vasárnaptól) a Fehérvári út irányába egyirányúsították az Etele út forgalmát a Bártfai utca és a Fehérvári út közötti szakaszon. A Kelenföld vasútállomás M felé tartó 103-as busz az egyirányúsított Etele út helyett a Hengermalom út–Fehérvári út–Andor utca–Than Károly utca–Gyergyótölgyes utca útvonalon közelíti meg az Etele téri végállomást, ezért nem érinti az Etele út/Fehérvári út, a Bikás park M és a Bártfai utca megállóhelyét.

Fogaskerekű vágányzár

A 60-as (fogaskerekű) villamos 2017. október 2-án (hétfőn) az első járatindulástól 2017. november 12-én (vasárnap) az utolsó járatindulásig a Városmajor és az Adonis utca megálló között járt, mert az Adonis utca és a Széchenyi-hegy, Gyermekvasút között a rossz állapotban levő sínszálakat és fogasléceket cserélték. A Svábhegy és a Széchenyi-hegy, Gyermekvasút megálló között 60-as jelzéssel pótlóbusz közlekedett, a korlátozás ideje alatt a térségben elsősorban a 21-es és 21A autóbusz használatát javasolta a BKK. A pótlóbuszokon, valamint a munkák ideje alatt a 21-es, a 21A és a 212-es autóbuszon az Adonis utca és a végállomások között felfelé, az utasforgalom függvényében volt lehetőség kerékpár szállítására.

* Megállóhelyi változások:

2017. évben a BKK több esetben módosította a megállóhelyek jellegét, illetve helyzetét az utasforgalmi igények jobb kiszolgálása érdekében.

**II.2. Javaslattétel a fővárosi közúthálózattal kapcsolatos fejlesztési irányokra**

**Fővárosi Közlekedésfejlesztési Stratégia (Balázs Mór - terv) kidolgozása, folyamatos fejlesztése;**

A Fővárosi Közgyűlés Közgyűlés által elfogadott Balázs Mór-terv I. kötet a stratégia célrendszere, ugyanakkor az uniós módszertannak való megfelelés érdekében készül a célrendszerre épülő konkrét projektlista és a projektek értékelését tartalmazó beruházási program is. A BMT programozási részének teljes körű készenléte feltétele a jövőbeli budapesti közlekedésfejlesztési beruházások, ill. megvalósítási szakaszban lévő projektek uniós finanszírozásának. A 2016 áprilisában benyújtott IKOP pályázat támogatást nyert. Az elnyert IKOP – 3.1.0-15.2016.00007 támogatási szerződés alapján az előkészítési tervezési feladatok között készülnek el a BMT hiányzó munkarészei is. A BKK a munka folytatását uniós forrásból, az „1-es villamos vonal meghosszabbítása Kelenföld vasútállomásig” projekt finanszírozási keretein belül finanszírozza. A tervezés segítésére a BKK eredményes közbeszerzést folytatott le és megbízta a BME ITS Nonprofit Zrt. – Trans-Sport Consulting Bt. – Boda&Partners Tanácsadó Kft. konzorciumot. A tervezés szerződéses összege: 114.780.000 Ft + Áfa.

A tervezési feladat címe: **„A Balázs Mór-terv, II. kötet Közlekedésfejlesztési Beruházási Program és alátámasztó anyagainak elkészítése az IKOP-3.1.0-15. azonosító számú, „1-es villamos meghosszabbítása az Etele térig” projekt keretében”.**

**A mobilitástervvel szemben támasztott követelmények:**

A Balázs Mór-terv tervezési folyamatának az Integrált Közlekedésfejlesztési Operatív Program (IKOP) mobilitástervezési útmutatójában előírt követelményeknek felel meg:

* A 2016. évben végzett felülvizsgálat eredményei beépülnek a Balázs Mór-terv I. kötetébe.
* A Közlekedésfejlesztési Beruházási Program keretében összeállításra kerül a célrendszerrel konzisztens, abból levezethető projektlista. A Budapestre tervezett közlekedésfejlesztési projektek mindegyikét vizsgálja és értékeli a tervező függetlenül attól, hogy annak megvalósítója a főváros, vagy az állam.
* Egységes módszertan szerint értékelésre kerülnek a budapesti közlekedésfejlesztési projektek.
* A beruházási program kidolgozásakor meghatározásra kerülnek azok a lehetséges forgatókönyvek, projektcsomagok, melyek közül a Közgyűlés dönti el, hogy melyiket valósítja meg a Főváros.
* Elkészül a célok teljesülését értékelő részletes monitoring rendszer.

A tervezési munka kiemelten fontos része a széleskörű, érdemi partnerség megvalósítása, amelyben a partnerek szerepe a tervezési folyamat megismerésén túl, a tervfázisok véleményezésére, javaslatok megfogalmazásra és ezekkel kapcsolatos döntésekre is kiterjed. A partnereknek fontos szerepe van nemcsak a mobilitásterv kidolgozásában, hanem az általuk képviselt intézményeken keresztül a Budapestet érintő közlekedésfejlesztési projektek megvalósításában is.

***Közúti Közlekedés ágazati koncepció kidolgozása;***

2016. augusztusi Fővárosi Közgyűlés döntése alapján megkezdődött a Fővárosi elektromobilitási koncepció előkészítése, mely 2017. évben is zajlott a kerületi önkormányzatokkal és szakmai szervezetekkel folytatott egyeztetésekkel.

***Intermodális közlekedési kapcsolatok kidolgozása;***

Az IKOP P+R koncepció tervezési közbeszerzése lezajlott, a nyertes ajánlattevővel 2017. október 3-án a szerződés megkötésre került, a megvalósíthatósági tanulmány elkészítése a IV. negyedévben folyt.

***Fővárosi Területrendezési Tervben megjelenő közúthálózat fejlesztési elképzelések érvényesítése (ahol a teljes forgalmi rend megváltozik, vagy új nyomvonal épül, illetve nagyobb léptékű engedélyköteles - jelentős pályaszerkezet változás, vagy tömegközlekedési - beavatkozások történnek);***

A főváros IV., XIII., XVII., XVIII., XXI. kerületeiben több helyszínen folyik fejlesztés jellegű útfelújítás tervezése, jellemzően dedikált kerékpáros infrastruktúra (kerékpársáv, kerékpárút) kialakításával.

***A főváros fenntartható mobilitásával kapcsolatos koncepciók közútkezelési feladataira vonatozó tervek, stratégiai dokumentumok kidolgozása és végrehajtása;***

2017. III. negyedévben befejeződtek az egyeztetések a BKK és a Budapest Közút között a 2019-2024. évben felújítandó utak listájáról, mely egyeztetés révén összeállított tervezési és kivitelezési lista javaslatról szóló előterjesztést várhatóan a 2018. I. vagy II. negyedévében tárgyalja a Fővárosi Közgyűlés.

***Útfenntartási koncepció, stratégia elfogadásra történő előterjesztése, feltételek, minőségi követelmények meghatározása;***

2017. évben nem történt munkavégzés.

***A közterületi várakozás integrált rendszerének, korlátozott forgalmi övezetek, valamint a behajtási rendszerek kidolgozásával és továbbfejlesztésével kapcsolatos koncepcionális feladatok, figyelemmel az integrált közlekedésszervezői feladatokra, (a Budapest Közút bevonásával);***

A BKK Zrt. a Budapest Közút Zrt. bevonásával lefolytatta a Budapesti Teherforgalmi Stratégia (BTS) alapján a teherforgalmi övezeti rendszer 2017. évi felülvizsgálatát. A felülvizsgálat során a Teherforgalmi rendelet szabályozásában meglévő korlátozott forgalmú övezetek és a hozzájuk kapcsolódó célforgalmas útvonalak vizsgálatára került sor. Az érintett önkormányzatokkal történt egyeztetést követően a felülvizsgálat eredménye a meglévő rendszer fenntartása lett. Az ezzel kapcsolatos Teherforgalmi rendelet módosításáról készült előterjesztést a 2017. december 6-i Közgyűlés tárgyalta és fogadta el.

**II.3. Javaslat tétel a fővárosi út-, és hídfelújítási program tartalmára**

(A tárgyévet követő évi projektlista összeállítása a Közútkezelési Rendelet szerinti Budapest Közút Zrt. együttműködve.)

A Fővárosi Közgyűlés 2017. május 10-ei ülésén elfogadott útfelújítási listája alapján a BKK elkészítette a felújítandó utak tervezési diszpozícióját és közreműködött a tervezési közbeszerzési anyag összeállításában. A Fővárosi Közbeszerzési Kft. végezte a közbeszerzés lefolytatást, melyre csak 2017. II. negyedévében került sor.

**II.4. Javaslattétel a szabályozási és intézkedési változtatásokra**

1. ***stratégiai elemzések készítése;***

* 2017. évben nem készült stratégiai elemzés.

1. ***a fővárosi közlekedést igénybe vevők közlekedési mód választásának befolyásolásával kapcsolatos közútkezelési stratégiai dokumentumok és intézkedési javaslatok elkészítése;***

* Az M3-as metró felújítása kapcsán a kerékpáros közlekedés, mint alternatív utazási mód támogatása érdekében a IV. és XIII. kerület területen kerékpárosbarát forgalomtechnikai intézkedések kerültek bevezetésre a Budapest Közúttal együttműködve.

1. ***forgalomtechnikai jellegű fejlesztések előkészítése*** *(kapcsolódó felülvizsgálatok elvégzése vagy végeztetése, üzemeltetői vélemény beszerzése stb.);*

* Az útfelújítási programban szereplő helyszínek esetén előzetes vizsgálatot végeztünk arra vonatkozóan, hol milyen jellegű beavatkozásra lehet szükség. Ennek figyelembe vételével lettek meghatározva, hogy az egyes helyszíneken fenntartás jellegű vagy fejlesztés jellegű felújítások történjenek és ez alapján a BKK vagy a Budapest Közút legyen a felelős a tervek elkészíttetéséért.

1. ***balesetelemzések, konfliktus vizsgálatok elvégzése;***

A BKK feladata a fővárosi közúti infrastruktúra közlekedésbiztonsági kezeléséről szóló 176/2011. (VIII.31.) Korm. rendelet előírásaiból fakadó feladatok ellátása, továbbá a főváros változó közlekedésében felismert ellentmondások feloldására vonatkozó javaslatok készítése.

A BKK reorganizációját követő elvégzett, illetve folyamatban lévő stratégiai szemléletű közlekedésbiztonsági feladatok az alábbiak:

* A közlekedésbiztonsági feladatkört részleteiben kifejtő erőforrásterv készült, melynek segítségével elvégezhető a feladatellátáshoz szükséges humán erőforrás optimalizálás, valamint átlátható a feladatellátást elősegítő belső és külső kapcsolati rendszer kiépítésének iránya.
* A feladat áthelyezésből adódó átstrukturálási tevékenység részeként a BKK elvégezte a 2013-as évtől kezdődően rendelkezésére álló részletes baleseti adatbázisának egységesítését, melynek elsődleges célja az üzemeltetési-fenntartási illetve a fejlesztési tevékenységekhez kötődő döntés előkészítés és/vagy –támogatás biztosítása.
* A BKK és a Főpolgármesteri Hivatal Közlekedésfejlesztési Osztálya között kölcsönös szakmai együttműködés kidolgozása indult a BKK rendelkezésére álló baleseti adatbázis közös használatával (Közlekedésbiztonsági Nyilvántartás) és különböző hasznosítási lehetőségeivel kapcsolatban.
* A reorganizált feladatellátás alapján a BKK előterjesztést készített a Budapest Közúttal kötött együttműködési megállapodás kiegészítéséről, melyben a BKK stratégiai közútkezelési és közlekedésbiztonsági feladatkörét újfent ellátó Mobilitásstratégia szakterület és a Budapest Közút útüzemeltetésért és –fenntartásért felelős Forgalomtechnikai kezelői főosztálya közötti kölcsönös szakmai együttműködés további részleteit definiálta.
* A közlekedési balesetek adatainak széleskörű felhasználhatóságából kifolyólag a BKK megkezdte a különböző forrásból származó baleseti adatállományok és az azokat rendszerező, feldolgozó, elemző szoftverek fenntartási és üzemeltetési folyamatait, illetve a baleseti adatok felhasználásának módját tartalmazó folyamatszabályozási terv, azaz a közlekedésbiztonsági feladatkör ellátásának gerincét jelentő folyamatok részletes szabályozásának kidolgozását.
* A BKK rendszeres résztvevője lett számos nemzetközi szervezet közlekedésbiztonsági munkacsoport megbeszélésének a nemzetközi jó példák begyűjtése és hazai megvalósítása érdekében.

**II.5. Kiemelt fővárosi fejlesztések, valamint kiemelt fővárosi programokkal és feladatokkal kapcsolatos egységes közlekedési koordinációs feladatok ellátása a közútkezelési és közlekedésszervezési feladatok integrált kezelése érdekében; (Koordinációs feladatok)**

1. ***a BKK, mint Stratégiai Központ hatáskörébe tartozó feladatok esetében kezelői képviselet különböző egyeztetéseken, tárgyalásokon;***

* A BKK Stratégia szakterület, mint stratégiai közútkezelő a fővárosi fejlesztésekkel kapcsolatos valamennyi egyeztetésen részt vett (amelyre meghívást kapott), az egységes közlekedési koordinációs feladatok ellátása és integrált kezelésének biztosítása érdekében.
* A stratégiai közútkezelői és a közútkezelői feladatok megosztása és a folyamatszabályozás elkészült a stratégiai és az operatív közútkezelői feladatokat ellátó szervezetek között és az erről szóló BKK és Budapest Közút közötti együttműködési megállapodás aláírására 2017. június 29-én került sor.

1. ***javaslattétel az Önkormányzat részére biztonsági, utas áramlási, közlekedési, közútkezelési és üzemeltetési okokból az aluljárókban lévő bérleményekkel kapcsolatos bérleti szerződések megszüntetésére, a bérlemények területfoglalásának módosítására;***

* A fővárosi tulajdonú gyalogos aluljárók műszaki kialakításának jövőbeli alapelveit tartalmazó szakmai háttéranyagot (Gyalogos aluljárók rendezése és felújítása c. tervezési kézikönyv) a BKK Zrt. 2015-ben véglegesítette a BFFH illetékes szervezeti egységeinek bevonásával. Ebben egyebek mellett az üzlethelyiségek profiljára, kialakítására és működésére nézve is találhatók általános előírások.

1. ***együttműködés az aluljárókban meglévő bérlemények felülvizsgálatában, mely jelenti a teljes aluljáró hálózat bérleti szerződéseinek komplex felülvizsgálati folyamataiban való részvételt;***

* A tervezési kézikönyv által meghatározott elvárásrendszert a Fővárosi Önkormányzat eseti jelleggel, az egyes beruházások során kívánja érvényesíteni. A BKK Zrt. az M3 metróvonal menti gyalogos aluljárók felújításának tervezése már ennek figyelembevételével írta ki; a 2016 áprilisában indult tervezőmunka egyik alapvetése az üzlethelyiségek rendezése. A 2016. június végén leszállított építési engedélyezési dokumentáció tartalmával a BFFH szervezeti egységei egyetértettek, a tervezés tehát ennek megfelelően folytatódik. Gyakorlati előrelépés azonban csak az egyes aluljárók kivitelezése során, tehát 2017-2019 között várható.

**II.6. A közútkezeléssel és a közúti forgalommal kapcsolatos információk közzététele a fővárosi közlekedéssel kapcsolatos egységes kommunikáció keretében;**

* A fővárosi közlekedéssel kapcsolatos egységes kommunikáció céljából a stratégiai közútkezelő részéről rendszeresen kezdeményezésre kerül tájékoztató anyagok, sajtóközlemények kiadása. Ezek megjelentetéséről a BKK és a Főváros illetékes, kommunikációért felelős szervezeti egységei döntenek. A hivatalos kommunikáció kapcsán igényelt szakmai támogatást, háttér információk a tárgyi időszakban minden esetben megadásra kerültek.

1. ***a közlekedés résztvevőinek a közlekedés biztonságát és zavartalanságát jelentősen befolyásoló körülményekről való tájékoztatása céljából információs szolgálat működtetése;***

* A BKK, mint integrált közlekedésszervező a közlekedésszervezői feladatellátása keretében biztosítja az egységes kommunikációt, mely során a közlekedéssel, forgalmi változásokkal kapcsolatos tájékoztatás megfelelő biztosítása érdekében végzi a kommunikációs folyamatok koordinálását, irányítását, és a folyamatos információáramlást a hatáskörrel rendelkező (Budapest Közút, FÖRI) érintett szervezetek között. Ezen tevékenység keretén belül működteti a BKK Infó szolgáltatást.

**II.7. Az integrált közlekedésszervezői modell és a Stratégiai Központ hatáskörébe tartozó stratégiai feladatok megfelelő ellátása érdekében évenkénti – azonnali beavatkozást igénylő esetekben soron kívül, illetve az Önkormányzat ilyen irányú kérése esetén a megjelölt határidőn belül – beszámolás az Önkormányzat részére a stratégiai közútkezelői célok teljesüléséről és az Budapest Közút Zrt. hatáskörébe tartozó feladatok végrehajtásának közlekedésszervezői feladatokra gyakorolt hatásáról az Budapest Közút Zrt. által hozzáférhetővé tett, illetve átadott adatok és információk alapján és együttműködés a szükséges megoldások kidolgozásában;**

* A Főváros Közgyűlés döntése értelmében a BKK Zrt., mint Stratégiai Központ és a Budapesti Közút Zrt., mint operatív közútkezelői feladatok ellátását végző társaság tevékenységük során kötelesek egymással együttműködni, mely együttműködés részletes feltételeit külön megállapodásnak kell rendeznie. 2017. június 29-én az együttműködési megállapodása aláírása megtörtént.

**II.8. Szakmai támogatói feladatok**

* A Fővárosi Közgyűlés döntött a közútkezelői és közlekedéshez kapcsolódó közszolgáltatási feladatmegosztás átszervezéséről, mely alapján 2016. április 1-től életbe lépett új működési modell szerint a Budapesti Közlekedési Központ Zrt. 100%-os tulajdonában lévő Budapest Közút Zrt. közvetlenül Budapest Főváros Önkormányzatával (továbbiakban: BFÖ) áll szerződéses kapcsolatban.
* 2016. április 1-től a közszolgáltatási feladatmegosztás átszervezése következményeként a BKK Infrastruktúra igazgatóság – mint a közútfenntartási feladatokat a korábbi feladat ellátási modellben ellenőrző szervezet – átszervezésre került a Budapest Közút Zrt-be. Mint ellenőrzését végző szervezetként több mint 30 fővel és egyéb mérő eszközök (Pl.: autó, fényképezőgép, stb.) segítségével látta el a tevékenységet, mely az átszervezések következtében lecsökkent (1 főre), ezzel együtt az ellenőrzés hatékonysága is jelentősen csökkent.
* 2016. április 1-től a Budapest Közút Zrt. közszolgáltatási és feladat-ellátási tevékenységéhez kapcsolódó beszámolójának, működési jelentésének mérnökszakmai ellenőrzését a BKK Stratégia és Innováció szervezeti egység látja el, továbbá a gazdaság-specifikus szakmai ellenőrzését – az egyébiránt tulajdonosi szerepkörben is jelen lévő – BKK Gazdaság szervezeti egység biztosítja a költségelszámolás hatályos önköltségszámítási rendnek való megfelelőségére irányuló ellenőrzésekkel, a tiltott kettős- vagy keresztfinanszírozást eredményező tételek kiszűrésével.
* A BKK Zrt., mint Stratégiai Központ és a Budapest Közút Zrt., mint operatív közútkezelői feladatok ellátását végző társaság tevékenységeinek ellátásával kapcsolatban 2017. június 29-én a két fél közötti együttműködési megállapodás megkötésére került sor. Az együttműködési megállapodás a stratégiai közútkezelői feladatokra is kiterjed, amelyen belül kerülnek kezelésre a szakmai támogatási feladatok ellátáshoz szükséges adatszolgáltatások és együttműködési folyamatok

**II.9. Budapest Közút Zrt. szakmai tevékenységének ellenőrzése:**

A Budapest Közút Zrt. közszolgáltatási és feladat-ellátási tevékenységéhez kapcsolódó 2017. évi negyedéves teljesítési jelentések (a 2017. évi IV. negyedéves jelentés vizsgálata még folyamatban) a hatályos üzleti tervben szereplő tevékenységek megvalósulásáról, azok esetleges elmaradásairól, eltéréseiről adnak számot. 2017. évi negyedéves teljesítési jelentések szakmai véleményezését, ellenőrzését – a fentebb jelzett hatékonyság csökkenéssel – elvégeztük a rendelkezésünkre álló adatok alapján, megállapításokat az alábbiakban foglaltuk össze:

* A Budapest Közút Zrt. 2017. évi szakmai tevékenységét áttekintő vizsgálat során megállapításra került, hogy a Budapest Közút Zrt. III. negyedéves teljesítési jelentése a Keretmegállapodásban előírt beszámolói kötelezettségnek eleget tesz, tartalmazza a Keretmegállapodásban előírt adatigényt és információkat.

A Budapest Közút Zrt. papír alapon átadta a közútkezelési feladat ellátáshoz kapcsolódó elszámolási bizonylatokat, amelyek szúrópróbaszerű helyszíni ellenőrzésének megállapításai a BKK által elvégzett negyedéves szakmai jeletésben szerepelnek.

A Budapest Közút Zrt. 2017. évi gazdálkodásának áttekintése során, a negyedéves teljesítési jelentések (kivéve a 2017. IV. negyedéves jelentés, amelynek vizsgálata jelenleg is zajlik) összefüggésben nem merült fel azzal ellentétes adat, tény, hogy a Társaság

* betartotta az önköltségszámítási szabályzatban foglaltakat, az egyes feladatok és projektek vonatkozásában a szabályzatában foglaltaknak megfelelően járt el,
* a számviteli nyilvántartásainak vezetésével megfelelt a Keretmegállapodásában foglalt tevékenységi elkülönítés követelményeinek,
* a Társaság által biztosított szerződéses tevékenységek és az ellátott projektfeladatok között keresztfinanszírozás tilalmába ütköző elszámolás nem volt.

**III. 10. Stratégiai közútkezelési kompenzáció**

A stratégiai közútkezelői feladatellátás 2017. I-IV. negyedévében bruttó 102.354 ezer Ft összegű túlfinanszírozottságot mutat.

*adatok ezer Ft-ban*

|  |  |  |  |
| --- | --- | --- | --- |
| **Stratégiai közútkezelés** | **2017. TERV** | **2017. TÉNY** | **eltérés** |
| Kiadások összesen | 432 102 | 268 030 | -164 072 |
| Ésszerű nyereség | 0 | 0 | 0 |
| Bevételek összesen | 432 102 | 348 623 | -83 478 |
| *ebből fővárosi kompenzáció* | 406 109 | 232 114 | -173 995 |
| Alulkompenzációból adódó nettó ***finanszírozási igény*** | 0 | -80 594 | -80 594 |
| Alulkompenzációból adódó bruttó ***finanszírozási igény*** | 0 | -102 354 | -102 354 |

A tevékenység 2017. I-XII. hónapban kimutatott túlfinanszírozottságát a stratégiai közútkezelési kompenzáció I-III. negyedéves túlfinanszírozottsága miatt teljesített visszafizetések, a tervezettől elmaradó költségek, valamint Budapest Közút Zrt. részére értékesített tárgyi eszközök bevételéből adódik.

A stratégiai közútkezelői tevékenység bevételei 83 millió Ft-tal maradnak el az I-IV. negyedéves tervtől, amit jelentős részben a stratégiai közútkezelői kompenzáció I-III. negyedéves túlfinanszírozottsága miatti visszafizetés teljesítése okoz, melyet mérsékel a Budapest Közút Zrt. részére értékesített eszközök bevétele. Az aktivált saját teljesítmények összege 24.955 ezer Ft-ot tett ki.

2017. I-IV. negyedévében a stratégiai közútkezelői tevékenység üzemi ráfordításai 139 millió Ft-tal a tervezett alatt teljesültek, főként a szigorú létszámgazdálkodás következtében alacsony szinten teljesülő személyi jellegű ráfordításoknak köszönhetően, valamint a ráosztott költségek tervezettől való elmaradása miatt.

### **Taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok**

***A tevékenységet szabályozó fontosabb jogszabályok***

* A személyszállítási szolgáltatásokról szóló 2012. évi XLI. törvény 12. §-a.
* A személygépkocsival díj ellenében végzett közúti személyszállításról szóló 176/2015. (VII.7.) Korm. rendelet.
* A személytaxival végzett személyszállítási szolgáltatás és a személytaxi szolgáltatást közvetítő és szervező szolgálat működtetésének feltételeiről a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV.18.) Főv. Kgy. rendelet.

A hivatkozott jogszabályok értelmében a BKK jogszabályi felhatalmazás alapján előzetesen igazolja, hogy a Budapesten személytaxi-szolgáltatást végezni, illetve szolgálatot működtetni kívánó vállalkozás megfelel a Fővárosi Közgyűlés által meghatározott többletfeltételeknek, valamint ellenőrzi a jogszabályokban foglaltak megtartását. A személytaxi szolgáltatással kapcsolatos feladatok tételesen

* előzetes igazolások kiadása a személytaxi-szolgáltató és a személytaxi-szolgáltatást közvetítő és szervező szolgálatoknak,
* a személytaxi-szolgáltatás, a taxiállomások használatának ellenőrzése,
* a szolgálatok ellenőrzése
* valamint általában a díj ellenében közúton személygépkocsival személyszállítási szolgáltatást végző sofőrök ellenőrzése – Budapesten.

A budapesti személytaxi-szolgáltatáshoz kapcsolódó feladatokat a BKK-n belül a Mobilitásmenedzsment szervezeti egységen belül, közvetlenül a Mobilitásmenedzsment igazgatóhoz rendelt munkavállalók látják el. A taxis feladatokat ellátó munkavállalók létszáma 16 fő, ebből a személyszállítási ellenőrök létszáma 9 fő.

*Taxitársaságok minősítése - előzetes igazolás kiadása a szolgálatoknak*

A 2017. évben, a minősítési eljárások, és folyamatos ellenőrzések eredményeként az alább megjelölt 11 személytaxi szolgáltatást közvetítő és szervező szolgálat rendelkezik a Taxirendelet 4. §-a szerinti előzetes igazolással:

|  |  |
| --- | --- |
|  | Főtaxi Zrt. |
|  | Taxi 4 Kft. |
|  | 6X6 Taxi Közlekedési Szolgáltató és Kereskedelmi Kft. |
|  | Taxi Plus World Kft. |
|  | Maxtaxi Magyarország Zrt. |
|  | Tele 5 Taxi Hungary Kft. |
|  | City Taxi Fuvarszervező Szövetkezet |
|  | Budapest Taxi Kft. |
|  | MB Elit Luxury Kft. |
|  | Taxify Hungary Kft. |
|  | 7X7 Taxi Hungary Kft |

***Taxitársaságok ellenőrzése***

2017-ben minden taxitársaságnál tartottunk helyszíni ellenőrzést. Az ellenőrzések során vizsgáltuk a jogosultságot (hatósági engedély meglétét), a jogszerű működést, valamint a szolgálatoknál használatos diszpécseralkalmazás jogszabálynak való megfelelőségét valós utazási adatok alapján is.

Azoknál a társaságoknál, ahol hiányosságot tapasztaltunk, visszatérően is ellenőriztük, hogy a korábban feltárt hiányosság megszüntetésre került-e. 2017-ben összesen 24 alkalommal végeztünk taxitársasági ellenőrzést.

***Előzetes igazolások kiadása személytaxi-szolgáltató vállalkozásoknak***

A 2016. április 1. napjától megváltozott szabályozás eredményeként a BKK-nál maradt önálló feladat a személytaxi-szolgáltató vállalkozásoknak a személyszállítási szolgáltatásokról szóló 2012. évi XLI. törvény 12. § (7) bekezdése szerinti előzetes igazolások kiadása. Az ügyfelek számára az ügyintézés úgy került egyszerűsítésre, hogy az kiállított előzetes igazolások feltöltésre kerülnek a TaxiDroszt nyilvántartó rendszerébe. Budapest Főváros Kormányhivatala Közlekedési Felügyelősége Közúti Járműforgalmi Osztálya mind a tevékenységi engedély / engedélykivonat kiadásánál, mind a taxigépjárművek műszaki vizsgáztatásakor elfogadja a nyilvántartó rendszerbe feltöltött, online előzetes igazolásokat.

A beszámolási időszakban a személytaxi-szolgáltató vállalkozásoknak kiadott előzetes igazolások száma 6.121.

*A személytaxi-szolgáltatás ellenőrzése próbavásárlók bevonásával*

2017 tavaszától kezdődően hetente 3-6 alkalommal több olyan ellenőrzési akció került megszervezésre, amelyek során próbavásárlók működtek közre a személytaxi-szolgáltatás ellenőrzésében – az utas szerepét eljátszva. A tapasztalatok azt mutatják, hogy érdemes folyamatosan „új arcokat” bevonni az ellenőrzésekbe, az ismeretlen, külföldinek gondolt utasokat nagy eséllyel megkárosítják a taxisok. Az ellenőrzéseket az érkezési ponton – a hatóságokkal is együttműködve – a BKK személyszállítási ellenőrei folytatták le.

A próbavásárlók igénybevételével a BKK személyszállítási ellenőrei által lefolytatott ellenőrzések eredményesnek bizonyultak: a személyszállítási ellenőrök által a helyszínen felvett ellenőrzési jegyzőkönyvek alapján – a visszajelzések szerint – a közlekedési hatóságok, a fogyasztóvédelmi hatóság is érdemben el tud járni (pl. bírságot tudnak kiszabni).

A próbavásárlók közreműködésével, a hatóságokkal közösen, végrehajtott ellenőrzésekről saját hatáskörben felvett jegyzőkönyvek alapján a Nemzeti Fejlesztési Minisztérium és a NAV is el tudott járni, intézkedéseket tudott foganatosítani (pl. rendszámlevétel, bírság kiszabása).

A próbavásárlásos ellenőrzések során, az ellenőrzések hatékonyságának növelése érdekében bevezetésre került a Budapest Főváros Kormányhivatala által használati etalonként minősített, hitelesített kalibrált taxaméter ellenőrző berendezések alkalmazása. Az eszköz, illetve az eszközön futó alkalmazás rögzíti az utazás nyomvonalát, hitelesen méri a megtett távolságot, az eltelt időt és a viteldíjat, ezáltal lehetővé teszi a taxaméterek ellenőrzését, és a mérési eredmények mentését.

***Együttműködés az ellenőrzésre jogosult hatóságokkal***

2017-ben a BKK felvette a kapcsolatot az NFM Közúti Közlekedési Ellenőrzési Főosztályával, melynek eredményeként az NFM ellenőrei bevonásra kerültek egyes BKK által szervezett akciókba, illetőleg a BKK is csatlakozott egyes NFM ellenőrzésekhez. A közös ellenőrzések jelentős eredményeket hoztak, így például a próbavásárlók bevonásával a BKK által megszervezett ellenőrzések során – mivel a jogsértés minden jogszabályi tényállási elemét sikerült igazolni – az NFM ellenőrei el tudtak járni az engedély nélküli szolgáltatókkal szemben (rendszámlevétel, forgalmi engedély bevonása a helyszínen). A sikeres együttműködés eredményeként egy közvetlen és egymás munkáját segítő munkakapcsolatot tudott a BKK kialakítani az NFM illetékes vezetőivel és az ellenőreivel.

A NAV és a BRFK Közlekedésrendészeti Főosztálya és Közrendvédelmi Főosztálya, valamint a BRFK egyes kapitányságai azok a további hatóságok, amelyek egyre inkább átlátják a taxis visszaélések problémáját. A NAV-val és a BRFK-val folyamatos és példaértékű a BKK együttműködése.

A BRFK az ellenőrzések során egyrészt segíti a BKK személyszállítási ellenőrök munkáját azzal, hogy biztosítja a helyszínt, bizonyított engedély nélküli tevékenység esetén bevonja a forgalmi engedélyt, rendszámot, másrészt a rendőrök maguk is ellenőriznek és nem egy alkalommal a rendőrhatóság hatáskörébe tartozó bűncselekményeket, szabálysértéseket tárnak fel.

A 2017. évi közös akciók megtervezésénél figyelembe vettük a jogsértéssel leginkább érintett helyszíneket, különös tekintettel a Budapest Liszt Ferenc Nemzetközi repülőtérre, a Keleti és a Nyugati pályaudvarra, és a turisták által látogatott fővárosi helyszínekre.

2017 nyarán a FINA és a Sziget Fesztivál kapcsán, 2017 novemberében-decemberében az NFM kezdeményezésére, a hatóságok összefogásával és a BKK közreműködésével kiemelt akciósorozatok kerültek végrehajtásra. Az akciókat, próbavásárlók bevonásával, nagyobbrészt a BKK szervezte meg. A közös ellenőrzések tapasztalatai ismételten igazolták, hogy a személytaxi-szolgáltatás ellenőrzése során a jelenlegi jogszabályi környezetben, az aktuális feltételek mellett az ellenőrzésre jogosultak szoros együttműködésével és próbavásárlók bevonásával lehet érdemi eredményeket elérni (pl. helyszíni rendszámlevétel, forgalmi engedély bevonása, gépjármű lefoglalása, sofőr előállítása).

A saját hatáskörben elvégzett ellenőrzések mellett hangsúlyt fektetünk a személytaxi-szolgáltatással kapcsolatos panaszok kivizsgálására is. A panaszokat, illetve a panaszokkal érintett helyszíneket figyelembe vesszük az ellenőrzési akciók megtervezésekor is.

Az ellenőrzések főbb mutatói 2017-ben:

|  |  |
| --- | --- |
| **Ellenőrzések főbb mutatói** | **2017. évben** |
| **Ellenőrzések száma (db)** | 3006 |
| **Taxiállomások használatának ellenőrzése (db)** | 1797 |
| **Jogsértést megállapító jegyzőkönyvek száma (db)** | 2270 |
| **BKK intézkedési indítványok száma (db)** | 2325 |
| **Hatóságokkal közös ellenőrzések száma (db)** | 629 |
| **Ellenőrzések során kifizetett viteldíj** | 2.692.497,- Ft |

**IV. 1. Taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési kompenzáció**

*adatok ezer Ft-ban*

|  |  |  |  |
| --- | --- | --- | --- |
| **TAXI** | **2017. TERV** | **2017. TÉNY** | **eltérés** |
| Kiadások összesen | 164 192 | 143 020 | -21 172 |
| Ésszerű nyereség | 3 842 | 0 | -3 842 |
| Bevételek összesen | 164 376 | 153 379 | -10 997 |
| *ebből fővárosi kompenzáció* | 161 551 | 149 343 | -12 208 |
| Alulkompenzációból adódó **nettó** *finanszírozási igény* | 3 658 | -10 359 | -14 018 |
| Alulkompenzációból adódó **bruttó** *finanszírozási igény* | **4 646** | **-13 156** | -17 802 |

A tevékenység a 2017. év I-IV. negyedévben bruttó 13.156 ezer Ft mértékű túlfinanszírozottságot mutat a személytaxi szolgáltatás ellenőrzések (ún. próbautazások) ráfordításainak, valamint a ráosztott költségek tervezettől való elmaradása miatt.

A tevékenység bevételei 11 millió Ft-tal maradnak el a tervezettől az I-III. negyedév során kimutatott túlfinanszírozottságok pénzügyi rendezéséből adódóan.

A tevékenység üzemi ráfordításai a I-IV. negyedévben 21 millió Ft-tal maradnak el a tervezettől. Az anyagjellegű ráfordítások közül a taxiszolgáltatás ellenőrzéshez kapcsolódó ellenőrzések költsége és a szakértői díjak maradtak el a tervezettől.

### **Projektmenedzsment Közszolgáltatás**

Budapest Főváros Önkormányzatának jóváhagyásával megkötött szerződések alapján a BKK elvégzi a Keretmegállapodás V. fejezetében szabályozottak szerint a Fővárosi Önkormányzat kedvezményezetti körébe tartozó KMOP projektek megvalósítását, projektmenedzsment feladatait, azok vállalkozásba adását, továbbá uniós és hivatali adminisztrációs feladatait. A Fővárosi Önkormányzat mindenkori éves költségvetésében meghatározott közlekedési feladatok fejlesztési és felújítási projektjeinek megvalósítása egyedi szerződések megkötésével kerül a BKK-hoz. A közlekedésfejlesztések és felújítások előkészítése és megvalósítása során végzett tevékenységeket mutatja be az Üzleti Jelentés e fejezete.

**ROP és EGT Finanszírozási Mechanizmus keretében támogatott projektek a BFFH kedvezményezetti körében**

Az alábbi projektek kedvezményezettje a Fővárosi Önkormányzat, azonban a Keretmegállapodás alapján a teljes körű projektirányítási feladatok ellátása a BKK feladata.

**Fenntartási időszakban lévő projektek**

A fenntartási időszakra azonos tartalmú feladatok ellátására jellemző, az uniós támogatások felhasználására előirt középtávú indikátorok teljesüléséről szóló jelentéstételi kötelezettségeknek kell eleget tenni ezeknél a projekteknél, a következők szerint:

* évente projekt fenntartási jelentés készítése és benyújtása,
* az eredményindikátorok folyamatos mérése (pl. kerékpáros átlagos napi forgalom, utasszám-mérés),
* kötelező műszaki utó-felülvizsgálat,
* garanciális javítások,
* helyszíni szemlék, ellenőrzések lebonyolítása,
* adatszolgáltatások.

**A fenntartási időszakban lévő projektek:**

* Margit híd és kapcsolódó közlekedési rendszer fejlesztése / KMOP-2.1.1/A-2008-0011
* Budapesti kerékpárforgalmi hálózat fejlesztése, III. kerület Bécsi út – Nagyszombat utca útvonal / KMOP-2.1.2-09-2009-0023
* Budapesti kerékpárforgalmi hálózat fejlesztése, XXI. kerület Szabadkikötő úti kerékpárút / KMOP-2.1.2-09-2009-0027
* 3. sz. főforgalmi út melletti lakóterület zaj elleni védelme – 0011/2005-1/ÖP-1
* Budapesti kerékpárforgalmi hálózat fejlesztése, XXI. Ady Endre út / KMOP-2.1.2-09-2009-0026
* Budapesti kerékpárforgalmi hálózat fejlesztése, XI. Bogdánfy utca / KMOP-2.1.2-09-2009-0008
* Budapesti kerékpárforgalmi hálózat fejlesztése, XVII. Pesti út (501. utca – Ferihegyi út között) KMOP-2.1.2-09-2009-0028 és Budapesti kerékpárforgalmi hálózat fejlesztése, XVII. Pesti út „2” (Ferihegyi út-Hegyalatti utca. között) / KMOP-2.1.2-09-2009-0029
* Budapesti kerékpárforgalmi hálózat fejlesztése, X. Fehér út – Albertirsai út / KMOP-2.1.2-09-2009-0018
* A budapesti közösségi közlekedés fejlesztése – a Szentmihályi úton buszsáv kialakítása útpálya szélesítéssel / KMOP-2008-2.3.1/B-08-2009-0010
* Közösségi közlekedés előnyben részesítése – buszsáv hosszabbítás a Mészáros utca – Győző utca útvonalon / KMOP-2.3.1/B-08-2009-0004
* Budapest Főváros – Nagykörúti előnyben részesítés / KMOP-2.3.1/B-08-2009-0007
* Budapest Főváros – XI. Régi Budaörsi út (Virágpiac – Gazdagréti út) – buszsáv kialakítása útszélesítéssel / KMOP-2.3.1/B-08-2009-0008
* A budapesti közösségi közlekedés fejlesztése – a Pesti úton buszsáv kialakítása útpálya szélesítéssel / KMOP-2.3.1/B-08-2009-0006
* Rákoskeresztúri autóbusz folyosó kialakítása / KMOP-2.3.1/A-2008-0001
* Budapest XXI. kerület csepeli gerincút kiépítése (I. ütem) / KMOP-2.1.1/A-2008-0013

Az alábbi projekteknél a 2017-es évben az öt éves fenntartási időszak lezárult, további feladat nem várható.

* Budapest, Szabadság híd rekonstrukciója / KMOP-2.1.1/A-2008-0002
* Dél-budai tehermentesítő út III. szakasz Andor és Galvani utca kiépítése – KMOP-2.1.1/A-09-2f-2010-0001

**V.1. A BKK kedvezményezetti körébe tartozó projektek megvalósítására kötött szerződések**

A BKK 2017-ben a Fővárosi Önkormányzattal megkötött fejlesztési és felújítási megállapodásokban, az éves költségvetési terv alapján rendelkezésre bocsátott előirányzatok és az uniós támogatások együttesen 58,2 Mrd Ft-ot tesznek ki, ebből az önkormányzati költségvetésben összesen 32,6 Mrd Ft-nyi előirányzat lekötött, illetve 25,6 Mrd Ft más forrásból, jellemzően európai uniós forrásból származó támogatási szerződések együttes értéke.

Az uniós finanszírozású támogatási szerződések (TSZ) átlagosan jóval nagyobb költségvetésűek. 2017 végén összesen 5 db IKOP és 1 db VEKOP finanszírozású vagy arra számot tartó folyamatban lévő projekt van, ezek összesen 41,3 Mrd Ft értékűek.

A Fővárossal a BKK Zrt.-nek több, mint 40 érvényes szerződése van, ezek között Pénzeszköz-átadási Megállapodás (PEÁ), Fejlesztési Megállapodás (FM), Megvalósítási Megállapodás (MM) és Beruházási Megállapodás (BM) is található.

A Fővárosi Önkormányzattal kötött összes szerződésre a forráslekötés mértéke és a kötelezettségvállalással lekötés mértéke egyedi szerződésenként és azon belül projektenként eltér.

A következő pontokban az egyes projektek ismertetése során mutatjuk be a részletes jellemzőket.

**Közlekedés Operatív Programból (KÖZOP) és Integrált Közlekedésfejlesztési Operatív Programból (IKOP), Versenyképes Közép-Magyarország Operatív Programból (VEKOP), valamint fővárosi forrásokból (PEA és Fejlesztési Megállapodás) megvalósuló projektek**

***Az M3 metró rekonstrukciójának és északi meghosszabbításának tervezés***

A feladat műszaki tartalma az M3 metró északi meghosszabbításához Újpest-Központ – Káposztásmegyer, Megyeri út irányába valamint a Káposztásmegyeri Intermodális Csomópont kialakításához szükséges engedélyezési tervek elkészítése, kivitelezéshez szükséges engedélyek és hozzájárulások megszerzése. A BKK Igazgatósága 2017. november 29-én döntött arról, hogy a tervezésre keretmegállapodásos közbeszerzési eljárás lefolytatása szükséges, így további forrás rendelkezésre állása esetén a kiviteli tervezés kevesebb átfutási idővel elkészíthető. Az ajánlati felhívás 2018 első negyedévében történhet meg.

***VEKOP Kerékpáros fejlesztések program***

A „VEKOP 5.3.1 – Fenntartható közlekedésfejlesztés Budapesten” elnevezésű program által magába foglalt 12 darab projekt támogatására a Támogatási Szerződések 2016. december 20-án kerültek megkötésre a Nemzetgazdasági Minisztérium Regionális Fejlesztési Operatív Programok Irányító Hatósága és Budapest Főváros Önkormányzata között, amelyben aktív szerepe van a BKK Zrt.-nek, az érintett kerületekkel való egyeztetések, kivitelezés és az egységes kommunikáció kialakításában. A Támogatási Szerződések együttes összege 8.390.000.000 Ft. Tervezői szerződések megkötésre kerültek, a tervek készítése folyamatban van.

A fejlesztések célja, hogy Budapesten a mindennapi közlekedési célú utazások esetén növekedjen a gyalogos, kerékpáros és/vagy közösségi közlekedési módot választók részaránya a közlekedők körében, hozzájárulva ezzel az élhetőbb és fenntarthatóbb városi környezet kialakulásához, valamint az alacsonyabb károsanyag-kibocsátási szint eléréséhez. Célja továbbá a közúti torlódások mérséklése az egyes közlekedési módok jobb arányának elérésével, s mindezek érdekében cél az egységes és kerékpározható közúthálózati kialakítás megteremtése.

***1-3 villamos vonalak továbbfejlesztése I. üteme, a budapesti körgyűrűs, kötöttpályás hálózat fejlesztésének részeként***

A projekt 5 éves fenntartási időszakban van. Az első projekt fenntartási jelentés 2017. június 15-én beküldésre került az EMIR rendszerben, amelyet a Támogató jóvá is hagyott. A fenntartási jelentések benyújtási határideje minden év június 15. napja.

***1-es villamos meghosszabbítása az Etele térig***

Folytatódik a Fehérvári út és az Etele út kereszteződéséig járó 1-es villamosvonal fejlesztése. A villamosvonal Etele térig történő meghosszabbításával közvetlen átszállás jön létre a Kelenföld vasútállomás és az Etele téri autóbusz-végállomás között. A kivitelezési szerződés aláírására 2017. október 20-án került sor. A szerződés megkötését követően kidolgozásra és elfogadásra került az építés idején alkalmazni kívánt forgalomtechnika I. üteme, amely lehetővé tette, hogy 2017. november 6-án átadjuk a kivitelező részére a munkaterületet. Az ideiglenes forgalomtechnika kiépítésével 2017. november 12-én elindult a forgalomterelés, majd 2017. november 13-án megkezdődtek a fakivágások és átültetésre kerültek a fakivágási engedélyben megjelölt fák. A burkolatbontást követően megkezdődtek közműkiváltási munkák, amelyek jelenleg is folynak az Etele úton.

A projekt részben a 8,5 Mrd Ft-os európai uniós támogatásból, részben a Fővárosi Önkormányzat által nyújtott 2,199 Mrd-os forrásból valósul meg.

***A Budai fonódó villamoshálózat megvalósítása, Széll Kálmán tér fejlesztése***

A Széll Kálmán tér fejlesztése projekt esetén a 2016. május 10-i kötbérterhes véghatáridőre a műszaki átadásokat sikeresen lezártuk. 2017. évben a téren kiegészítő feladatokként sor került a szolgáltatóépület üzletei hővisszanyerős szellőztetésének a kiépítésére, továbbá a forgalmi tapasztalatok alapján végállomási védőkorlátot építettünk a V4-6 villamos végállomásra. A térfigyelő kamerarendszert bővítettük. A 2016 őszén, jótállás keretében újratelepített fák 2017 tavaszán kihajtottak, a zöldfelületek utógondozásait 2017 nyarán a tér jelentős részén lezártuk. A fejlődő növényzet révén a tér arculata az előző évhez képest sokat szépült. Megtörtént a tér forgalomba helyezése, az üzlethelyiségek megnyitottak. A garanciális munkák ügyintézése folyamatosan zajlott. A fővállalkozó egyik tagcégének csődeljárása miatt az igényérvényesítéseink jelentősen elhúzódtak, ugyanakkor a kivitelező jótállási bankgaranciájának igénybevétele nem vált szükségessé. Az aktiválásokhoz tartozó műszaki leltárak összeállítását 2017. év végén megkezdtük.

A Budai Fonódó villamoshálózat kiépítése tekintetében a műszaki átadás-átvételi eljárások lezárására 2015. december 23-án került sor. A beruházás mind műszakilag, mind pénzügyileg 2015. december 31-ig lezárásra került. A Széll Kálmán téri ág használatba vételi engedélyének kiadására 2016. március 21-én, míg a Bem rakparti ág használatba vételi engedélyének kiadására 2016. június 21-én került sor.

A Széll Kálmán téri ág Támogatási Szerződésben meghatározott 1. fenntartási éve 2017. november 24-én zárult. Az 1. sz. Projekt Fenntartási Jelentést a Támogató 2017. december 14-én elfogadta.

A Bem rakparti ág tekintetében a Támogatási Szerződésben meghatározott 1. fenntartási év 2018. március 27-én-én zárul, ezt követően kerül benyújtásra az 1. sz. Projekt Fenntartási Jelentés a Támogatónak.

Mindkét ág tekintetében 2017. ében lezajlott a garanciális bejárás, a feltárt garanciális hibákat a vállalkozó kijavította, így az utófelülvizsgálat 2017. december 7-én lezárult.

***Budai Fonódó villamoshálózat és 1-3 villamos kiegészítő munkák***

Az 1-es villamos vonal felújítása és meghosszabbítása során - amely részben uniós részben pedig fővárosi forrásból valósult meg - a Bécsi út és a Fehérvári út között több helyszínen különböző műtárgygépészeti berendezések létesültek, valamint a Szabó Ervin téri központban az 1-es villamos vonalát felügyelő kameraközpont került kiépítésre.

Az 1-es villamos kiegészítő munkája magába foglalja a felújítása során telepített műtárgygépészeti berendezések távvezérlésének tervezését és kivitelezését. A műtárgygépészeti berendezések közé 3 db mozgólépcső, 8 db személylift, 1 db átemelőszivattyú és 8 db vízszintérzékelő tartozik. Ezen kívül a Szabó Ervin téri diszpécserközpontban kell elhelyezni a felügyeleti rendszer központját.

Az európai uniós forrásból megvalósított Budai fonódó villamoshálózat részeként a korábbi 17-es villamos vonalán, a Margit hídtól a Tímár utcáig a villamos infrastruktúra komplex felújítása megtörtént. A Tímár utcától északra a projekt részeként átépült a Váradi utcai megállóhely és a Vörösvári úti végállomás peronjai, azonban a Selmeci utcánál és a Szent Margit kórháznál a peronok akadálymentesítéséhez jelentős beavatkozások szükségesek, amelyek fedezete a projekt keretein belül nem volt biztosított.

A Budai Fonódó villamosközlekedés kialakítása projekt kiegészítő munkája a Selmeci utca és a Szent Margit kórház megállóhelyek akadálymentesítésének tervezési és kivitelezési feladatait tartalmazza. A Margit híd budai hídfő HÉV megállóhelyen a Bécsi út/Vörösvári út irányába, Kolosy tér megállóhelyen pedig a Móricz Zsigmond körtér irányába új FUTÁR kijelző kerül telepítésre.

A munkák elvégzésére a közbeszerzések és a szerződéskötések megtörténtek, a feladatok folyamatban vannak. A feladat befejezése a Selmeci utcai peron tervezése és kivitelezése 2018-ban készül el.

***Budapesti villamos és trolibusz járműfejlesztés I. ütem***

Budapesti villamos és trolibusz járműbeszerzés

A villamos és trolibusz járműbeszerzés kapcsán elnyert KÖZOP támogatásra a támogatási szerződés 2012. december 12-én aláírásra került.

A villamos járműbeszerzés esetében az eljárás lezárásáról szóló döntést az Igazgatóság 2013. augusztus 16-án (541/2013.(VIII.16.) sz. határozat) hozta meg. A győztes a CAF lett, az eredményt a Ganz-Skoda megtámadta, vitatva saját kizárását. A Közbeszerzési Döntőbizottság (KDB) 2013. október 21-i döntése alapján megsemmisítette a BKK eljárást lezáró döntését, és további hiánypótlást írt elő. A KDB döntésének megfelelően a BKK 2013. november 7-én, 20-án és 26-án újabb hiánypótlási felhívásokat küldött ki a Ganz-Skodának, amelyek alapján a BKK Igazgatósága 2013. december 19-i ülésén a 837/2013. (XII.19.) sz. határozatával ismételten érvénytelennek nyilvánította a Ganz-Skoda ajánlatát, és a CAF-ot hirdette ki az eljárás nyertesének. Az eredményt 2013. december 30-án hirdettük ki.

A villamos járműbeszerzés esetében a közbeszerzési eljárás elhúzódása lehetetlenné tette az eredetileg tervezett ütemezés betartását, emiatt 2013. év végén a Nemzeti Fejlesztési Kormánybizottság döntött a projekt befejezési határidejének 2016. évre módosításáról, és az ehhez ebben az évben szükséges forráskeret biztosításáról. Az eljárás lezárására a jogorvoslatokat követően került sor, melynek eredményeképpen, 2014. március 5-én került aláírásra a vállalkozói szerződés, melyet a 10 opciós villamos lehívásával 2014. augusztus 12-én kibővítettünk. Az opciós villamosok finanszírozását a 1261/2014 (IV.22.) Kormány határozat a 2034/2013 (XII. 29.) Korm. határozat 1. mellékletének módosításával, valamint 2014. június 6-án aláírt TSZ módosítás tette lehetővé. A villamos szállítások ütemezés szerint 25 darab rövid villamos 2015. december 31.-ig leszállításra kerültek, a további 10 rövid és 12 hosszú villamos szállítása ütemezés szerint 2016 decemberéig átvételre került. A szerződéses járműmennyiség teljes mértékben leszállításra kerül, forgalomba állt.

A trolibusz járműbeszerzés közbeszerzési eljárásának esetében az ajánlatok bontása 2013. szeptember 2-án megtörtént. A felolvasólapot mindkét pályázó hibásan töltötte ki, és az eljárási szabályok miatt nem volt pótlásra lehetőség, így új eljárást kellett kiírni. Az új eljárás a műszaki dokumentációk összeállítását és a Támogató jóváhagyását követően   
2013. november 29-én jelent meg, az utolsó ajánlattételi határidő áthúzódott 2014-re a jogorvoslatokat követően a vállalkozási szerződést 2014. november 14-én írtuk alá**,** amely alapján 20 db szóló (ebből 6 db opció lehívás) valamint 14 csuklós trolibusz (ebből 6 db opció lehívás) 2015. december végéig forgalomképesen leszállításra kerültek.

A projekt részét képezia kocsiszínek (Budafok, Hungária, Száva) átalakításának és átépítésének, valamint az érintett peronok (Alkotás utcai, Villányi úti, Fehérvári úti és Bartók Béla úti peronok) tervezése és kivitelezése,amelyek kivitelezési munkáira 2016-2017-ben került sor.

***„A Budapest villamos és trolibusz járműfejlesztés I. ütem” projekt keretében közúti vasúti peron, vágány és egyenáramú kábelépítés, valamint kapcsolódó felsővezeték építési, váltófűtés létesítési, közműépítési forgalomtechnikai és útépítési munkák, és kiegészítő tervezési munkák elvégzése”***

A villamos és trolibusz járműbeszerzés kapcsán elnyert KÖZOP támogatásra a támogatási szerződés 2012. december 12-én aláírásra került. Tekintettel arra, hogy a Kedvezményezett a projekt megvalósítását a 2007-2013-as programozási időszakban teljes egészében megvalósítani nem tudta, ezért a Kormány a 2034/2013. (XII.29.) Korm. határozattal döntött a projekt szakaszolásának jóváhagyásáról, valamint a projekt második szakaszában felmerülő költségek fedezetének biztosításáról. Előzőek okán a BKK az Integrált Közlekedésfejlesztési Operatív Program Fenntartható városi közlekedés fejlesztése és elővárosi vasút elérhetőség javítása a Közép-magyarországi régióban tárgyú felhívásra 2016. január 18-án támogatási kérelmet nyújtott be, amelyet a Támogató 2016. március 31-én kelt döntésében jóváhagyott, az IKOP-3.1.0-15-2016-00005 azonosító számú támogatási szerződés aláírására 2016. április 21-én került sor.

A BKK, mint Megrendelő „A Budapest villamos és trolibusz járműfejlesztés I. ütem” projekt keretében közúti vasúti peron, vágány és egyenáramú kábelépítés, valamint kapcsolódó felsővezeték építési, váltófűtés létesítési, közműépítési forgalomtechnikai és útépítési munkák, és kiegészítő tervezési munkák elvégzése” tárgyban az Európai Unió Hivatalos Lapjában TED 2015/S 085-150569. hivatkozási szám alatt 2015. május 2. napján ajánlati felhívást tett közzé (eljárást megindító felhívás módosítása TED 2015/S 115-207555 iktatószámon jelent meg 2015. június 17. napján) és a közbeszerzésekről szóló 2011. évi CVIII. törvény Második része XII. fejezete, 83. §-a szerinti, nyílt közbeszerzési eljárást folytatott le, amely eljárás nyertese a CC Peronépítő Konzorcium lett. A szerződés aláírására 2016. március 10-én került sor és a Támogatási Szerződés aláírásának napjával, 2016. április 21-ével lépett hatályba.

A kivitelezés 2016. május 23-án megkezdődött. 2016.08.28-án üzemkezdettől megindult a villamosforgalom a Bartók Béla út - Fehérvári úti szakaszon, az Alkotás út-Villány úti szakaszon pedig 2016.10.17-én. 2016.11.24-én a műszaki átadás-átvételi eljárás az Alkotás út - Villányi út szakaszon lezárásra került.

A Fehérvári úti szakasz, valamint a Bartók Béla úti szakasz műszaki átadás-átvételi eljárásai 2017. január 18-án, illetve 2017. március 2-án lezárásra kerültek.

„A Budapest villamos és trolibusz járműfejlesztés I. ütem” projekt keretében Budafok kocsiszín fejlesztésének kivitelezése és kiegészítő tervezése”

Jelen projekt megvalósítására szintén a fent részletezett, IKOP-3.1.0-15-2016-00005 azonosító számú, 2016. április 21-én hatálya lépett támogatási szerződés keretében kerül sor.

A BKK, mint Megrendelő „A Budapest villamos és trolibusz járműfejlesztés I. ütem” projekt keretében Budafok kocsiszín fejlesztésének kivitelezése és kiegészítő tervezése” tárgyban az Európai Unió Hivatalos Lapjában TED 2015/S 031-051377 hivatkozási szám alatt 2015. február 13. napján ajánlati felhívást tett közzé és a közbeszerzésekről szóló 2011. évi CVIII. törvény Második része XII. fejezete, 83. §-a szerinti, nyílt közbeszerzési eljárást folytatott le, amely eljárás nyertese a STRABAG Építő Kft lett. A szerződés aláírására 2015. december 31-én került sor és a Támogatási Szerződés aláírásának napjával, 2016. április 21-ével lépett hatályba.

A kivitelezés 2016. május 20-án megkezdődött, műszaki átadás-átvételi eljárás lezárása 2018. február 28. Az engedélyek beszerzésére 2018-ban kerül sor.

***2-es metróvonal és a gödöllői HÉV összekötése és a rákoskeresztúri szárnyvonal kialakítása***

A projekt feladata korszerű infrastruktúra kiépítése, átjárható kötöttpályás rendszer létrehozása, közlekedési módváltás (P+R, B+R) feltételeinek megvalósítása. Az érintett vonal akadálymentesítése, minőségi utastájékoztatás. A mai kor igényeinek megfelelő korszerű, akadálymentes, utasbarát járművek beszerzése, valamint új járműtelep építése Cinkotán, és a meglévő Fehér úti korszerűsítése. A Főmterv Zrt.-vel kötött Keretmegállapodás alapján 2017. év folyamán 8 darab munkarész került lehívásra.

I.a munkarész : Részletes megvalósíthatósági Tanulmány felülvizsgálata teljesítése 2017 szeptemberben megtörtént.

I.b munkarész : új Tanulmányterv elkészítése 2017 novemberben megtörtént, PIB által elfogadásra került

II. munkarész : Elvi előzetes típusengedély megszerzése lehívása megtörtént, 2017 december 19-én a szerződés a Vállalkozóval megkötésre került.

III.a, III.b, IV.a, IV.b, IV.c, V. munkarészek a fővárosi szakaszokra vonatkozó szabályozási és engedélyezési tervek lehívása folyamatban van. A vonatkozó szerződések megkötése a Vállalkozóval várhatóan 2018. év februárjában történhet.

***M3 metró meghosszabbítása Káposztásmegyerig előkészítés, engedélyes terv készítés***

A feladat műszaki tartalma az M3 metró északi meghosszabbításához Újpest-Központ – Káposztásmegyer, Megyeri út irányába valamint a Káposztásmegyeri Intermodális Csomópont kialakításához szükséges engedélyezési tervek elkészítése, kivitelezéshez szükséges engedélyek és hozzájárulások megszerzése. A BKK Igazgatósága 2017. november 29-én döntött arról, hogy a tervezésre keretmegállapodásos közbeszerzési eljárás lefolytatása szükséges, így további forrás rendelkezésre állása esetén a kiviteli tervezés kevesebb átfutási idővel elkészíthető. Az ajánlati felhívás 2018 első negyedévében történhet meg.

***Tervezési előkészítés a Milleniumi Földalatti Vasút rekonstrukciójához és járműbeszerzéséhez***

A projekt célja a Milleniumi Földalatti Vasút jelenlegi szakaszának rekonstrukciójának, a kiemelt állomások akadálymentesítésének, a vonal Vigadó téri hosszabbításának, a járműtelep 34 m hosszú új járművekhez történő felújításának, illetve az új Hungária körúti megálló megépítésének a megtervezése.

A Főváros 2017. novemberi koncepcionális döntéseit követően összeállításra került a végleges műszaki diszpozíció, amely keretmegállapodás jelleggel tartalmazza már a II. és III. ütem leírásait is (Kassai téri, illetve Marcheggi hídi meghosszabbítás.) A tenderanyagok összeállítása folyamatosan történik, várhatóan 2018-ban kerül kiírásra.

***FUTÁR***

A projekt 100%-ban elkészült, azonban a Fejlesztési Megállapodás közel 90%-át hívtuk le idáig, tekintettel arra, hogy a FUTÁR főprojekten kívül további kapcsolódó projektek is ebből a forrásból vannak finanszírozva.

A Futár rendszer további fejlesztését, külön forrásból biztosítja a Fővárosi Önkormányzat. A Combino járművek FUTÁR rendszerrel való teljes felszerelése folyamatban van

**Nemzetközi együttműködés támogatás és K+F projektek**

A BKK Zrt. alapítása óta aktívan részt vesz minden olyan nemzetközi szervezetben és közlekedésfejlesztéssel kapcsolatos tapasztalatcserét segítő projektben, amelyeket az egész főváros számára hasznosnak ítél. Hazai és nemzetközi szakmai szervezetekben való folyamatos közreműködés mellett négy programot (TIDE, NODES, CH4LLENGE, STARS) már lezártunk és elszámoltunk. A folyamatban lévő projektek a 2.7. pont alatt kerülnek ismertetésre.

**Fővárosi forrásból, Megvalósítási megállapodások (MM) alapján megvalósuló feladatok**

***Budapest kerékpáros főútvonalainak fejlesztése:***

A „Kerékpáros közlekedés fejlesztése 2012-13” c. feladat megvalósításáról szóló 2013.06.19-én módosított MM az 520/2014 (IV.30.) Főv. Kgy. határozat alapján összevonásra került a 2012-2016 útfelújítási program Megvalósítási Megállapodással, az összevont Megállapodás 2017-ben hatályos megnevezése BKK Zrt. 2012-2018. évi útfelújítási program Megvalósítási Megállapodás véghatárideje 2019. december 31., a teljes bruttó forráskeret 28.060.345.000 Ft.

2017-ben több forrásból (FINA projekt részeként) valósult meg kerékpáros kivitelezés. A 2017. évben előkészítési munkák eredményeként, IG jóváhagyó döntése értelmében 2018. év elején megtörténik B+R kerékpártárolók és egyéb közcélú kerékpártárolók létesítése; XII. Hajnóczy u. kerékpárforgalmi létesítmény felújítása; XII. Róbert Károly krt. - Gömb u. - Szegedi út kerékpáros főútvonal korszerűsítése elnevezésű feladatok közbeszereztetése, majd kivitelezési munkálataik.

**Útfelújítások**

A Budapest Főváros Önkormányzata és a BKK Zrt. között megkötött megvalósítási megállapodások alapján a BKK ütemezetten végzi az útfelújítások tervezését és kivitelezését. Az évenkénti útfelújítási lista a rendelkezésre álló útállapot adatok alapján kerül meghatározásra:

* 2017. évre áthúzódott a XI. kerületben található ***Bocskai út*** (Fehérvári út – Karolina út közötti útszakasz) felújítása, valamint a Budapest X. kerület, Kápolna utca (Liget tér – Kápolna tér) felújításának műszaki átadás-átvételi eljárása.
* A ***„Budapest II. kerület, Margit krt. (Lipthay utca - Margit utca) felújítása”*** projekt kapcsán megkötött vállalkozási szerződés felmondásra került, tekintettel arra, hogy a munkakezdési hozzájárulás beszerzése folyamán a Budapest Közút Zrt., mint út- és forgalomtechnikai kezelő nem adta ki a munkakezdési hozzájárulást Vállalkozó részére, mivel a felújítás során a Budapest, II. kerület Margit körút érintett szakaszán irányonként csak egy forgalmi sáv lenne igénybe vehető a közúti közlekedésben részt vevő járművek számára, amely a város alapvető működéséhez - különösen iskolaidőszakban – nem elegendő. Továbbá a hozzájárulás megtagadásának indokaként jelölte, hogy a fővárosi közlekedést már több, jelentős forgalmi korlátozással járó kivitelezési munka is terheli, így a forgalom másik útvonalra terelése nem megvalósítható. Mindezek alapján a kezelő a munkavégzéshez nem járult hozzá. Tárgyi közbeszerzési eljárás indításáról az Igazgatóság 2017. december 13-i ülésén döntött. A közbeszerzési eljárás lefolytatása, valamint a kivitelezés 2018-ra áthúzódó feladat.
* ***XVI. Csömöri út (János utca - Szlovák utca között)*** felújításának kivitelezési munkái 2016. évben lezárult, azonban a műszaki átadás-átvételi eljárás 2017. február 20-án került lezárásra.
* ***„Ferde utca és kapcsolódó csomópont teljes környezete*”** című projekt megvalósítását akadályozza, hogy a pavilonok tulajdonosai ellenállnak a pavilonok kiürítésének. A konfliktus megoldása jogi útra terelődött, a projekt időbeni ütemezése és teljesítése veszélybe került. A perek lezárásáig a pavilonok elbontását nem lehet elkezdeni, így szerződésmódosítás vált szükségessé. A buszvégállomás visszahelyezésre került, a szerződés módosítását mindkét fél 2015.11.24-én aláírta, új befejezési határidőként 2016. december 31. napját megjelölve. Ezt követően kisebb befejező munkák folytak lokálisan, a pavilonok miatt egyelőre elmaradó kivitelezési munkák elvégzésére (pl.: ülőfalak építése) pedig majd a jogerős bírósági ítéletek meghozatalát követően kerülhet sor. 2017. évben a keresetek a pavilonok tulajdonosainak pervesztesegével jogerősen lezárultak, ugyanakkor addig, amíg a Budapest Főváros Önkormányzata és a IX. Kerület Ferencváros Önkormányzata- mint ingatlantulajdonosok- természetben vissza nem szerzik a jelenleg is munkaterületen álló pavilonok által határolt közterület birtokát, a pavilonok elbontása továbbra sem lehetséges. Fenti okok miatt a szerződéses határidő további módosítására került sor, az új határidő 2018. december 31.
* 2016. évben került lefolytatásra a ***„2016. évi útfelújítási program kivitelezési munkái I. ütem”*** közbeszerzési eljárás, amely eredményeképpen 2 db szerződés került megkötésre, ebből a „Budapest XVI. kerület, Arany János u. (Sasvár u. – Margit u. között) felújítása még a 2016. évben lezárult. A „Budapest II. kerület, Bimbó út (Alsó Törökvész út – Buday László utca között) és Keleti Károly utca (Margit körút – Buday László utca között) felújítása projekt műszaki átadás-átvételi eljárása 2017. május 26-án zárult le.
* 2017. évben lefolytatásra került a *„****2016 évi útfelújítások kivitelezési munkái, II. ütem”*** tárgyú közbeszerzési eljárás, amely az alábbi feladatokat tartalmazta:
* Budapest III. kerület, Ország út - Pünkösdfürdő út csomópontja átépítésének kivitelezési munkái
* Budapest XI. kerület, Petőfi híd budai le-és felhajtó ágainak és a Műegyetem rakpart (Bertalan Lajos utca - Petőfi híd déli csomópontja között) felújításának kivitelezési munkái
* Budapest XIV. kerület, Nagy Lajos Király úti villamos vasúti útátjárók rendezésének kivitelezési munkái

A szerződések 2017. augusztus 7-én megkötésre kerültek.

A „Budapest III. kerület, Ország út - Pünkösdfürdő út csomópontja átépítésének kivitelezési munkái” c. projekt tartalmazza a területen lévő Magyar Telekom távközlő hálózat kiváltását, amelyet csak a Szolgáltató végezhet. A munkák nagyságára tekintettel 2018. év tavaszán a kiváltási munkák készülnek el, majd 2018. év nyarától az útépítési feladatok kivitelezési munkáinak elvégzése 2018. évre áthúzódó feladat.

A „Budapest XI. kerület, Petőfi híd budai le-és felhajtó ágainak és a Műegyetem rakpart (Bertalan Lajos utca - Petőfi híd déli csomópontja között) felújításának kivitelezési munkái” c. projekt 2017. évben befejeződött, műszaki átadás-átvételi eljárásának lezárása 2018. év elejére áthúzódó feladat.

A „Budapest XIV. kerület, Nagy Lajos Király úti villamos vasúti útátjárók rendezésének kivitelezési munkái” c. projekt 2017. évben megvalósult, a műszaki átadás-átvételi eljárás 2017. november 24-én lezárásra került.

* ***XVI. Csömöri út (Körvasút sori felüljáró – József utca)***

Csömöri út II. ütemeként értelmezhető feladat közbeszereztetése 2017. évben elkezdődött, annak vállalkozói szerződéssel való lezárása 2018. év elején történik meg.

* 2017. évben javarészt közbeszerzés lefolytatására előkészített, de külső körülmények miatt 2018. év elején közbeszereztetendő útfelújítási feladatok:
  + XI.-XXII. Balatoni úti körforgalmak;
  + XVI. Cinkotai út (Nógrádverőce utca – Rákosligeti határút);
  + XVI. Bökényföldi út – Rákosligeti határút (Újszász utca – Cinkotai út);
  + XVIII. Béke tér II. ütem;
  + XI. Fehérvári út II. ütem (Bocskai út – Lecke utca és Csurgói út – Kondorosi út);
  + II. Pasaréti út (Szilágyi Erzsébet fasor – Pasaréti tér);
  + III. Mátyás király út (Bajáki Elemér utca – Szentendrei út)

***Az egy és kétszámjegyű országos főközlekedési utak fővárosi szakaszai karbantartásának 2013. évi támogatása***

Budapest Főváros Önkormányzata és a BKK a tárgyban Megvalósítási Megállapodást kötött, amely a X. kerület Kőrösi Csoma Sándor utca (Élessarok – Liget tér között) felújítási munkáit tartalmazza, 500 millió Ft értékben.

A projekt 5 éves fenntartási időszakban van.

***Az egy és kétszámjegyű országos főközlekedési utak fővárosi szakaszai karbantartásának 2014. évi támogatása***

A projekt 5 éves fenntartási időszakban van.

***Az egy és kétszámjegyű országos főközlekedési utak fővárosi szakaszai karbantartásának 2015. évi támogatása***

Budapest Főváros Önkormányzata és a BKK a tárgyban Megvalósítási Megállapodást kötött, amely a X. kerület Kőrösi Csoma Sándor út, Jászberényi út, Éles sarok lehajtó ág (Mádi u. – Éles sarok) felújítási munkáit, valamint az M5 „0” jelű híd és a IX., Gyáli út (M5 ap. bevezető szakasz) – Illatos út feletti felüljáró felújításának kivitelezési munkáit tartalmazza, 680,5 millió Ft értékben.Valamennyi feladat műszakilag és pénzügyileg lezárult. A kapcsolódó Támogatási Szerződés záró beszámolója 2017 decemberében benyújtásra a Nemzeti Fejlesztési Minisztérium felé.

***FINA***

Az alábbi projektek a Budapesten megrendezendő Úszó-, Vízilabda-, Műugró, Műúszó és Nyíltvízi Világbajnokság megvalósításához szükséges létesítményfejlesztések keretében valósultak meg.

Budapest Főváros Közgyűlése a 2016. március 30-án a „Javaslat a 2017. évi FINA világbajnokság megrendezésével összefüggésben megvalósítandó fővárosi fejlesztésekhez szükséges döntések meghozatalára” tárgyú előterjesztést elfogadta, melynek része volt a „A FINA út-, hídfelújítások előkészítése és kivitelezése feladat megvalósításáról” c. Megvalósulási Megállapodás.

***Budapest, XIII. kerület Népfürdő utca (Dagály utca – Vizafogó utca között) és Vizafogó utca (Népfürdő utca – Váci út között) felújítása***

A projekt megvalósult, a műszaki átadás-átvételi eljárás lezárására 2017. május 31-én került sor. A felújítás során az útszakaszok új burkolatot kaptak, a pályaszerkezet teljes átépítésre került. Megújultak a szegélyek, a járda is új burkolatot kapott. Rendezésre kerültek a zöldfelületek és csapadékvíz elvezetés is. Teljes hosszon új közvilágítás létesült.

***Budapest XIII. Róbert Károly körút (Árpád híd - Vágány utca közötti) felújítása***

A projekt megvalósult, a műszaki átadás-átvételi lejárás 2017. június 15-én lezárása került.

Az út teljes szélességében új burkolatot kapott, egyes szakaszon kerékpárút került kialakításra, megújultak az Árpád híd felhajtó rámpáján található Esztergomi úti és Népfürdő utcai hidak.

***Budapest XIII. kerület, Népfürdő utca – Rákos-patak felett új létesítésű gyalogos-kerékpáros híd és kapcsolódó infrastruktúra megvalósítása***

A kivitelezési szerződés 2017. február 3-án került aláírásra. A kivitelezési munkák 2017. július 7-én befejeződtek. A híd forgalomba helyezésére 2017. július 12-én került sor.

**Hídfelújítások**

***Sibrik Miklós úti felüljáró***

A **Sibrik Miklós út – MÁV, Ferihegyi gyorsforgalmi út feletti közúti híd** felújításának műszaki átadás-átvételére 2015. október 30-án, míg a forgalomba helyezési engedély kiadására 2016. március 18-án került sor. Az 1 éves utófelülvizsgálatra 2016. november 2-án került sor. A feltárt garanciális hibákat a vállalkozó 2017. június 30-án készre jelentette, így az 1. éves utó-felülvizsgálat 2017. július 3-án lezárásra került, a mérnök utolsó számlája is kifizetésre került. Ezzel a beruházás műszakilag és pénzügyileg is lezárult.

***Kerepesi úti felüljáró („százlábú” híd)***

A **Kerepesi úti „százlábú” – MÁV vágányok feletti közúti híd** felújításának műszaki átadás-átvételi eljárása 2015. október 9-én lezárult. A forgalomba helyezési engedély 2016. június 24-én került kiadásra. Az 1. éves utó-felülvizsgálatra 2016. év októberében került sor. Az ott feltárt garanciális hibákat a vállalkozó kijavította, így az utó-felülvizsgálati eljárás 2017. március 16-án lezárásra, majd a mérnök utolsó számlája kifizetésre került. Ezzel a beruházás műszakilag és pénzügyileg is lezárult.

A Százlábú híd régi hídfőinek bontására 2016. október 5-én került aláírásra a vállalkozási szerződés. A bontási munkálatok 2017. március 6-án fejeződtek be. A beruházás műszakilag és pénzügyileg is lezárult.

***2015. évi hídfelújítások I. ütem***

**1. rész: M5 "0" jelű híd felújításának kivitelezési munkái:** A vállalkozási szerződés 2015. szeptember 7-én került aláírásra. A beruházás mind műszakilag, mind pénzügyileg megvalósult, a műszaki átadás-átvételre 2016. július 14-én került sor. Az 1. éves utó-felülvizsgálatra 2017. július 6-án került sor.

**2. rész: Nagysándor József utca – M5 bevezető feletti közúti híd felújításának kivitelezési munkái:** A vállalkozási szerződés 2016. október 27-én került aláírásra. A kivitelezési munkálatok 2017. július 28-án a műszaki átadás-átvételi eljárással lezárultak. A beruházás mind műszakilag, mind pénzügyileg megvalósult. Az 1. éves utó-felülvizsgálatra 2018.évben kerül sor. A forgalomba helyezési engedély 2017. november 9-én került kiadásra.

**3. rész: Árpád híd – margitszigeti egyenes lehajtó híd felújításának kivitelezési munkái:** A vállalkozási szerződés 2015. szeptember 7-én került aláírásra. A beruházás mind műszakilag, mind pénzügyileg megvalósult, a műszaki átadás-átvételre 2016. augusztus 18-án került sor. Az 1. éves utó-felülvizsgálatra 2017. november 15-én megtörtént.

***XXIII. GOH csomópont közúti felüljáró kivitelezési munkái***

A vállalkozási szerződés 2016. május 13-án került aláírásra. A kivitelezési munkák 2016. év júliusában kezdődtek, és az 1. sz. szerződésmódsítás értelmében a beruházás befejezési határideje 2018. június 30.

***Budapest IX. kerület, Gyáli út (M5 autópálya bevezető szakasza) – P-903 törzsszámú, Határ út feletti és P-505 törzsszámú, Illatos út feletti közúti felüljárók teljes körű felújítása***

A vállalkozási szerződés 2016. augusztus 12-én került aláírásra. A kivitelezési munkák 2016. év augusztusában kezdődtek, és 2017. május 31-én fejeződtek be. A forgalomba helyezési engedélyek kiadására 2017. október 9-én és 2017. november 9-én került sor. A beruházás mind műszakilag, mind pénzügyileg megvalósult.

***Budapest XIII. kerület, P-6 jelű Téli kikötő bejáratánál lévő, Meder utcai közmű- és gyalogoshíd kivitelezési munkái***

A közbeszerzési eljárás lefolytatására 2016. II. félévben került sor. A szerződéskötés 2017. év januárban, a kivitelezési munkák befejezése 2017. augusztus 14-én megtörtént. . A beruházás mind műszakilag, mind pénzügyileg megvalósult.

***Széchenyi lánchíd és Széchenyi István tér alatti villamos és közúti aluljáró felújítása***

A tanulmánytervi, engedélyezési tervi, majd a kiviteli tervi tervfázisok elkészítését követően a szükséges hatósági engedélyek és hozzájárulások megszerzésével, majd a műszaki ellenőri tervfelülvizsgálatot követően a tervezési szerződés 2017. november 15-ével került teljesítésre, lezárásra. A műszaki ellenőri szerződés megkötésére 2017. október 26-án került sor. A kivitelezési közbeszerzési eljárás előkészítése megkezdődött, annak lefolytatása a kivitelezési szerződés megkötése 2018-ra áthúzódó feladat.

***Aluljárók és egyéb közlekedés kiszolgáló építmények felújításával összefüggő előkészítési feladatok***

A belvárosi gyalogos aluljárók zömmel 1970 és 1990 között épültek, és azóta nem estek át komplex felújításon. Az érintett csomópontokban az akadálymentes gyalogos közlekedés feltételei nem, vagy nem minden irányban adottak. A 2013-ban megkötött, „Aluljárók és egyéb közlekedés kiszolgáló építmények felújítása - előkészítés és kivitelezés” tárgyú Megvalósítási Megállapodás a fővárosi tulajdonú, kiemelt csomópontokon elhelyezkedő gyalogos aluljárók rekonstrukcióját finanszírozza (felmérés, tervezés, engedélyeztetés, kivitelezés).

**Parkolás-fejlesztés**

A BKK 2012.-évben összeállította a **P+R fejlesztésekre** **vonatkozó koncepciót**. Ez a koncepció vizsgálja, hogy a fővárosi kötöttpályás közlekedési hálózat mely pontjai mentén javasolt P+R parkolókat létesíteni a párhuzamos bevezető útvonalak zsúfoltságának csökkentése, az autós közlekedők számára jól használható alternatíva felkínálása érdekében. A koncepcióban 9 helyszínen szerepel parkolók kiépítésére, vagy bővítésére javaslat, amelyből 4 HÉV vonal mentén, 3 metróvonal mentén, 2 pedig villamos vonal mentén helyezkedik el.

A koncepciót a Fővárosi Közgyűlés a 2012. január 25-i ülésén megtárgyalta és a   
166/2012. (I. 25.) Főv. Kgy. határozattal döntött a P+R parkolók terveztetésének megindításáról.

A Fővárossal megkötött Megvalósítási Megállapodás, valamint annak módosításai alapján az előkészítéshez és kivitelezéshez szükséges pénzügyi források rendelkezésre állnak.

Hűvösvölgy P+R parkoló kivitelezési munkái 2016. október 7-én vette kezdetét. A műszaki átadás-átvételi eljárás 2017. január 18-án zárult le. 2018. évre áthúzódó feladat az 1 éves utó-felülvizsgálat megtartása.

Az Örs vezér téri helyszínnél az építési engedély jogerőre emelkedése elhúzódott, mivel a Cédrus Kft. megfellebbezte azt. A bíróság azonban megállapította, hogy a tárgyi ügyben az NKH által kiadott építési engedély a jogszabályoknak megfelelő volt. Előzőekre tekintettel a közbeszerzési eljárás 2016-ban kezdeményezésre került, szerződéskötésre 2017. május 29-én került sor. A projekt megvalósult, a műszaki átadás-átvételi eljárás 2017. szeptember 21-én megtörtént.

Békásmegyer parkoló tervei elkészültek, a szükséges engedélyeket megkapta. Kivitelezésére a fővárosi MM nem nyújt fedezetet, a megvalósítás IKOP forrásból tervezett 2018-2019 évben.

Akadémia Park P+R parkoló felújításának és bővítésének kiegészítő tervezési és engedélyezési munkái (elektromos kábelkiváltás szakági tervei, vezetékjogi engedélyeztetés) 2017.évben folytak, tervezetten 2018. I. negyedévben zárulnak. A parkoló kivitelezése 2018-2019. években tervezett.

**Blaha Lujza tér komplex köztér rekonstrukciója tervezése**

2017. évben az érintettek észrevételeinek megszerzése, tervezési diszpozíció összeállítása volt folyamatban, hogy a közbeszerzési eljárás 2018. év I. félévében megtörténhessen.

**A 2-es villamos fejlesztése**

„A 2-es villamos vonal és komplex felújításának előkészítése tárgyban hatástanulmányok és tervezési feladatok elvégzése vállalkozási szerződés keretében” tárgyú **tervezési közbeszerzési eljárás lebonyolítása megtörtént**. **A vállalkozási szerződés 2013. november 8-án aláírásra került.** A támogatási szerződés 2013. december 6-án került aláírásra, az elszámolható költség összege  156.421.053 Ft, **a támogatás intenzitása 100 %**. A vállalkozási szerződés a támogatási szerződés aláírását követően 2013. december 9-én hatályba lépett.

2014. évben elkészültek a vállalkozási szerződésben rögzített engedélyezési és tanulmánytervek, ill. a teljes vonalra vonatkozó részletes megvalósíthatósági tanulmány.   
2014 őszén megkezdődött az engedélyezési eljárás, amely 2015. december 31-éig lezárult, így az összes uniós forrás lehívásra került.

A második ütemű tervezésre tervezési szerződés került megkötésre a Lánchíd pesti hídfő alatti aluljáró, Viadukt, Haller utcai deltavágány szakaszokra vonatkozóan. A tervek elkészültek az engedélyek beszerzése és a Műemléki Tanácsadó Testülettel történő jóváhagyatás folyamatosan történik, 2018 első félévében várhatóan rendelkezésre áll a teljes tervdokumentáció.

**Fogaskerekű vasút fejlesztésének előkészítése**

A budapesti fogaskerekű vasút felújításának elsődleges célja, hogy a vonal megbízható, korszerű, utasbarát, Budapest közlekedési rendszerébe illeszkedő eszközzé váljék. Ehhez szükséges a pálya és a biztosítóberendezés teljes rekonstrukciója, új járműpark beszerzése, valamint a vonal mindkét irányú meghosszabbítása: a jövőbeni végállomások a tervek szerint a Széll Kálmán térre, illetve a Normafához kerülnének. 2017-ben a kiviteli tervek elkészítése és a még hiányzó engedélyek megszerzésének döntő többsége megtörtént. Az építési engedélyek teljes körű megszerzése és a tenderdokumentáció összeállítása várhatóan 2018 első félévében lesz véglegesítve. A Normafa végállomás megvalósításához szükséges ingatlanok megszerzését, illetve a telekalakítási eljárások lefolytatását a XII. kerületi Önkormányzat végzi, az ezekhez szükséges forrásokat a Magyar Állam központi költségvetési forrásból biztosítja. Az feladat részeként új prototípus jármű beszerzése is cél, melyre a Kötöttpályás Járműgyártási Cselekvési terv szintén központi költségvetési forrásból biztosít 1,5 Mrd Ft-ot. Az új járművekre az elvi előzetes típusengedéllyel rendelkezünk, a járműbeszerzési tender forrás rendelkezésre állása esetén indítható.

**Csepel városközpont és autóbuszállomások tervezése**

A projekt elsődleges célja, egy kényelmes, korszerű, intermodális átszállási kapcsolatokkal rendelkező autóbuszvégállomás létrehozása Csepelen. Az új autóbusz végállomás közvetlen átszállási kapcsolatot biztosít a helyi, helyközi és a hév járatok között.

További cél, hogy az autóbuszok tárolási problémáit csökkentsük és a zöldfelületek nagyságát növeljük, valamint a Szent Imre tér forgalomtechnikai szempontból rendezésre kerüljön.

A Tervező kiválasztására irányuló közbeszerzési eljárás ajánlati felhívása 2017. október 27-én megjelent az Európai Unió Hivatalos Lapjában.

**Elektronikus alapú jegyrendszer bevezetésének előkészítése és kivitelezése**

A projekt megvalósításához szükséges forrást a Fővárosi Önkormányzattal kötött Fejlesztési Megállapodás (**FM**) /előkészítés, szakértők bevonása, tanácsadói feladatok, kivitelezéshez kapcsolódó egyéb munkák/, valamint az Európai Újjáépítési és Fejlesztési Bankkal (**EBRD**) kötött Kölcsönszerződés /teljes körű kivitelezés/ biztosítja.

A Projekt finanszírozására létrejött szerződéses keretrendszer megkötését követően a projekt előrehaladását számos külső körülmény befolyásolta. A kormányzati szakmapoltikai elvárások és a jogszabályi környezet megváltozása, az azóta bekövetkezett technológiai változások, bizonyos közledészakmai feltételek és körülmények módosulása, a közlekedési intézményrendszer továbbfejlesztéséből adódó változások, és egyéb technikai jellegű körülmények módosulása szükségessé tette a projekt megvalósítási keretrendszerének és így a projekt szerződéses és pénzügyi hátterének ezen változásokhoz való hozzáigazítását.

A hatályos Kölcsönszerződésben foglaltak szerint 2017. június 30-ig volt lehetősége a BKK-nak hitelt lehívni, azonban a projekt során bekövetkezett változások nem tették lehetővé, hogy az eredeti projektterv szerinti ütemezéssel a teljes tervezett összeg lehívásra kerülhessen eddig az időpontig, így a Kölcsönszerződés módosítása vált szükségessé a lehívási időszak meghosszabbításával.

A változások többlet költségei és a hitelkonstrukció átütemezésének további feltételei miatt az eredetileg rendelkezésre álló összeg visszarendezése vált szükségessé a Fejlesztési Megállapodásban annak érdekében, hogy az EBRD által biztosított teljes hitelkeret lehívásra kerülhessen.

|  |  |  |  |
| --- | --- | --- | --- |
| **Forrás** | **Fejlesztési Megállapodás**  **(BFÖ)** | | **Kölcsönszerződés (EBRD - Európai Újjáépítési és Fejlesztési Bank)** |
| Módosítás előtt | Módosítás után |
| **Költségkeret** | 4.576,220 millió Ft | 5.306,697 millió Ft | 54,5 millió €  (~16.895 millió Ft) |

A projekt előkészítési szakaszában *a Fejlesztési Megállapodás keretében - megvalósult*:

* Közlekedési és utazási szokásjellemzők felmérése és vizsgálata,
* Megvalósíthatósági Tanulmány elkészítése,
* Költség-haszon elemzés elkészítése, aktualizálása
* Utastájékoztatási feladatokat előkészítő piackutatás,
* A BKV és az utazóközönség bevonásával lefolytatott metró-belépőkapu tesztje,
* A rendszer teljes körű kivitelezésére vonatkozó, többkörös beszerzési eljárás lefolytatása és a vállalkozási szerződés megkötése,
* Külső tanácsadói, minőségbiztosítási, fordítói, szakértői és jogi feladatok folyamatos ellátása,
* 2017. évi Független Ellenőrző Mérnök feladatok ellátása,
* Az AFC informatikai megoldásainak információbiztonsági felügyelete és auditálása 2017-ben,
* AFC projekt kreatív ügynökségi feladatainak ellátása 2017. évben

A 2014. október 8-án a német Scheidt & Bachmann GmbH-val (a továbbiakban röviden: S&B vagy Szállító) megkötött kivitelezési szerződés értelmében a kivitelezés 7 munkafázisban valósul meg: "nulladik" tervezési + 6 tényleges kivitelezési fázis.

A nulladik tervezési fázis 2014. ősszel indult. 2015.10.02-án a 0. fázis elfogadása megtörtént. A nulladik fázisban a S&B részéről leszállításra kerültek a rendszer kiindulási tervezési dokumentumai, melyek a kivitelezés alapjául szolgálnak. A nulladik fázis teljesítési díjából 20% visszatartásra került a 4. fázis teljesítéséig, annak érdekében, hogy a BKK számára biztosítékul szolgáljon a leszállított dokumentumok gyakorlati megvalósítása, a műszakilag megfelelő, integrált rendszer tényleges komponenseinek a leszállítása is. A késedelmes teljesítések miatti kötbér/késedelmi kamat tárgyalások lefolytatása megkezdődött.

2015. IV. negyedévben az 1. projektfázis, vagyis az AFC rendszerét képező georedundáns adatközpontok és az alapfunkciókat tartalmazó szoftverek kerültek leszállításra. Az 1. fázis jogi és pénzügyi lezárása 2016. április 28-án valósult meg.

2016-ban a 2. fázis rendszertervi dokumentumainak jóváhagyása megtörtént, a szoftverek a 2. fázis elvárásainak megfeleltek. Az ellenőri kézikészülékek tesztelésének második köre 2016. IV. negyedévében sikeresen megtörténtek. A készülékek a 2. fázis követelményeinek megfeleltek, azonban a teljes funkcionalitás, és a projektbe tervezetten bevonásra kerülő elektronikus személyi igazolvány támogatás hiányában a készülékek a 3. fázisban kerülnek átvételre. A metró és a HÉV bejárások befejeződtek, az állomásterveket két kivétellel véglegesítették. A metró és HÉV állomásokhoz kapcsolódóan a kapu és platformvalidátorok frissített darabszámait meghatározták. A 2. fázis jogi és pénzügyi lezárása 2017. február 20-án valósult meg, ezzel megindult a II. fázis üzemeltetési időszaka.

A 3. fázis rendszertervi dokumentumai aláírásra kerültek, azonban a 3. fázis zárása 2018 I. negyedévére várható. 2017. IV. negyedévében megkezdődött a 4. fázis rendszerterveinek véleményezése és elfogadása is.

Az elektronikus jegyrendszer működését a BKK több próbaprojekten keresztül szeretné megismertetni az utazóközönséggel. Ezek közül a legkiemelkedőbb a Deák Ferenc téri aluljáró Sütő utcai kijáratának kapukkal, valamint a H6 Közvágóhíd HÉV-állomási érvényesítő készülékekkel történő felszerelése.

A beléptető kapukkal felszerelt M2 Deák tér Sütő utcai pilot állomás, továbbá az állomási jegyérvényesítőkkel felszerelt H6 Közvágóhíd telepítése megtörtént. A Közvágóhíd esetében telepítésre került eszközök az első 1-2 hétben tapasztalt kisebb hibákat követően rendeltetésszerűen működtek. A Sütő utcai kijáratnál a kapukat 2017.08.23-án nyitotta meg a BKK az utazóközönség felé. Az ügyfelek többsége jól fogadta és jól kezeli az új beléptető kapukkal kialakított közlekedési és ellenőrzési rendet.

2017 decemberében telepítésre kerültek az első járműfedélzeti érvényesítő készülékek is a VT-Arriva egyik autóbusza esetében. A jármű az Elektronikus jegyrendszer promócióját elősegítő külső matricázás felragasztását követően állt forgalomba. A teszt célja a szükséges adatkapcsolat meglétének ellenőrzése, valamint az eszközök tesztelése valós környezetben.

2017. III. negyedévében a fejlesztési munkák zajlottak, melynek eredményeképpen 2017 szeptemberében egy hét alatt megtörtént a leszállított szoftverek 3. Fázis funkcionalitásának megfelelő tesztelése. A teszt sikeresnek mondható, néhány javítási és fejlesztési – az előrehaladást nem hátráltató –javaslat került csak feljegyzésre.

A 2014. októberében megkötött szállítói szerződés szerint a megvalósítás véghatárideje 2017. december vége volt, ehhez igazítva jött létre a BKK és EBRD között kötött Kölcsönszerződés is. A szállítói szerződés megkötését követően azonban számos jelentős változás történt a projekt környezetében, amelyek az eredeti határidő betartását ellehetetlenítették, így a projekt újratervezése vált szükségessé, az alábbi jelentősebb változások miatt:

* A Projekt tervezésekor a rendszertervben és a szállítói szerződésben a BKK általi kártyakibocsátás került rögzítésre, tekintettel arra, hogy az akkor rendelkezésre álló jogszabályi környezet e tekintetben nem tartalmazott semmilyen korlátot. A jogszabálymódosítások következtében a közlekedési kártya kizárólagos kibocsátójaként a Nemzeti Mobilfizetési Zrt. (a továbbiakban: NMF) lett megnevezve, valamint közlekedési kártya kibocsátására is csak közhiteles adatok alapján kerülhet sor. Ezen felül plusz feladatként jelenik meg a kialakítás alatt lévő országos, egységes elektronikus jegyrendszerhez történő csatlakozás feltételeinek megteremtése. A kormányzati elvárásoknak megfelelően a Belügyminisztériummal egyeztetve a Projekt keretében kifejlesztendő rendszernek az utazások során kezelni és olvasni kell az elektronikus személyazonosítására alkalmas igazolványt (továbbiakban: e-SZIG). Mindezek következtében a kártyarendszer mögötti hardver és szoftver logika újratervezésre és átalakításra szorul.
* Emellett a projekt áttervezését indokolta az információbiztonsági és adatvédelmi jogszabályok változása is. Az áttervezés során figyelembevételre került továbbá a közösségi közlekedést biztosító járműflotta méretének és összetételének változása, a TVM automaták darabszám változása, az M3-as metró felújítási projekt átütemezése, a szerződéskötést követően megjelenő technológiai fejlődés is.

Az újratervezés várhatóan 2018. II. negyedévében zárul az Európai Újjáépítési és Fejlesztési Bankkal kötött Hitelszerződés, valamint a Scheidt & Bachmann kötött DBOM szerződés (Tervezési, Kivitelezési, Üzemeltetési és Karbantartási szerződés módosításával.)

**Ügyfélcentrumok létrehozása elektronikus jegyrendszerhez**

A BKK 2013-ban kötött Fejlesztési Megállapodást a Fővárosi Önkormányzattal „Az elektronikus jegyrendszerhez kapcsolódó ügyfélcentrum kialakításával összefüggő feladatok megvalósítása” címen, amelynek célja a korszerűtlen jegypénztári rendszer (részleges) kiváltása új típusú, teljes körű ügyintézésre alkalmas, modern ügyfélközpontokkal, az elektronikus jegyrendszer bevezetésével összhangban. A projekt magában foglalja az egyes helyszínekkel kapcsolatos felmérési, terveztetési, engedélyeztetési, kivitelezési, belsőépítészeti, eszközbeszerzési, műszaki ellenőri, művezetői munkálatokat.

A projekt indulásától, 2016. év végéig az alábbi fejlesztések valósultak meg a projekt keretében:

* Liszt Ferenc Repülőtér 2/B terminál ügyfélpont (Átadva - 2013)
* Deák Ferenc tér aluljáró ütem (ideiglenes ügyfélpont) (Átadva - 2013)
* Liszt Ferenc Repülőtér 2/A terminál ügyfélpont (Átadva - 2014)
* Keleti pályaudvar (Baross tér) ügyfélcentrum (Átadva - 2014)
* Kelenföld vasútállomás ügyfélcentrum (Átadva - 2014)
* Deák Ferenc tér aluljáró II. ütem - ügyfélcentrum (végleges ügyfélpont) (Átadva - 2014)
* Móricz Zsigmond körtér "Gomba" ügyfélcentrum (Átadva - 2014)
* Ferenciek tere aluljáró ügyfélcentrum (Átadva -2014)
* Kőbánya-Kispest (KÖKI) ügyfélcentrum (Átadva - 2014)
* Déli pályaudvar ügyfélcentrum (Átadva – 2016. I. negyedév)[[2]](#footnote-3)
* Széll Kálmán téri ügyfélcentrum (Átadva – 2016. II. negyedév)[[3]](#footnote-4)
* Népliget aluljáró ügyfélcentrum (Átadva – 2016. IV. negyedév)
* Szentlélek téri ügyfélcentrum (Átadva – 2017. január)

2017. december 6-án a Fővárosi közgyűlés döntött 2 helyszínen Ügyfélközpont létesítésének tervezésére és kivitelezésére:

* + X. kerület Örs Vezér tere (Gomba épület)
  + XVII. kerület, Rákosmente központ, Pesti út 170. szám alatt található üzlethelységben egy kétpultos ügyfélközpont megvalósítása.

Az ügyfélközpontok tervezési és kivitelezési munkálatai 2018-ban kezdődhetnek meg. Az M3 metróvonalat érintő, még csak tervezett fejlesztések előrehaladása, megvalósulása (többek közt a vonal állomásai, valamint kapcsolódó aluljáróinak felújítási munkálatai miatt, és összefüggésben az elektronikus jegyrendszer bevezetésével) nagyban befolyásolja az ügyfélcentrumok kialakítását, mert ezek a tervezett helyszínek csak a felsorolt fejlesztések megvalósulását követően nyílhatnak meg. Ezen okból kifolyólag szükséges a Fejlesztési Megállapodást módosítani a Fővárosi Közgyűlés 2018. I. negyedévében megtartandó ülésén, összhangban a Fővárosi Önkormányzat 2018. évi költségvetésével. A projekt költségvetésének átütemezése is szükséges.

Ezzel a BKK ügyfélközpont-hálózata várhatóan eléri a teljes térbeli lefedettséget, és ezzel az ügyfélpult-kapacitással hosszú távon is stabil alapot nyújt majd az ügyfelek személyes kiszolgálásához.

**V.2. Projektmenedzsment kompenzáció**

*adatok ezer Ft-ban*

|  |  |  |  |
| --- | --- | --- | --- |
| **Projektmenedzsment** | **2017. TERV** | **2017. TÉNY** | **eltérés** |
| Kiadások összesen | 6 518 | 13 591 | 7 072 |
| Ésszerű nyereség | 151 | 0 | -151 |
| Bevételek összesen | 6 521 | 3 653 | -2 868 |
| *ebből fővárosi kompenzáció* | 5 798 | 3 570 | -2 227 |
| Alulkompenzációból adódó **nettó** *finanszírozási igény* | 148 | 9 937 | 9 789 |
| Alulkompenzációból adódó **bruttó** *finanszírozási igény* | **188** | **12 621** | 12 432 |

A projektmenedzsment közszolgáltatás 2017. I-IV. negyedévben bruttó 12.621 ezer Ft mértékben alulfinanszírozott.

A tevékenység éves alulfinanszírozottságát a projektmenedzsment tevékenységhez kapcsolódó anyagjellegű ráfordítások tervet 7,8 millió Ft-tal meghaladó mértéke, valamint az I. negyedéves túlfinanszírozottság Fővárosi Önkormányzat részére történt visszafizetése okozza. A tevékenységhez kapcsolódó személyi jellegű ráfordítások 686 ezer Ft-tal elmaradnak a tervezettől a projektmenedzsment tevékenység 2017. évi intenzitásának tervezettől való elmaradásából adódóan.

**Mellékletek**

1. ***számú melléklet:*** Kompenzációs számítások
2. ***számú melléklet:*** A BKK Zrt. 2017. I-XII. havi menetrendi évre vonatkozó ágazati eredménykimutatása
3. ***számú melléklet:*** A BKV Zrt. 2017. évi közszolgáltatási éves elszámolása

1. Tartalmazza a megállapított 8.069 millió Ft-os alulfinaszírozottság ellenértékét is. [↑](#footnote-ref-2)
2. *a kivitelezési költség 17%-a FM-ből, a többi rész BKK Üzleti Tervből került finanszírozásra* [↑](#footnote-ref-3)
3. *a kivitelezés költségét a Széll Kálmán tér megvalósítása projekt keretében került finanszírozásra* [↑](#footnote-ref-4)